text:
Gitega:Ubujura bukomeje gutuma abenshi barara rubunda
Mu gihe dusoza umwaka wa 2012 twinjira mu wa 2013, bamwe mu bacuruzi batuye Akagari ka Kinyange Umurenge wa Gitega, baratangaza ko abajura bakomeje kubaraza ku nkeke bibasira amaduka yabo.
Umwe muri aba baturage utuye umudugudu w‘Ubwiza ariko utashatse kwivuga amazina ye, yatangarije IGIHE agira ati “Mu ijoro rya tariki ya 29 uku kwezi, abajura baje iwanjye mu iduka, baca ingufuri z’urugi ariko ku bwamahirwe, mbyumva vuba aho nahise ntabaza abashinzwe umutekano”.
Nubwo yanze kwibwira (...)
Mu gihe dusoza umwaka wa 2012 twinjira mu wa 2013, bamwe mu bacuruzi batuye Akagari ka Kinyange Umurenge wa Gitega, baratangaza ko abajura bakomeje kubaraza ku nkeke bibasira amaduka yabo.
Umwe muri aba baturage utuye umudugudu w‘Ubwiza ariko utashatse kwivuga amazina ye, yatangarije IGIHE agira ati “Mu ijoro rya tariki ya 29 uku kwezi, abajura baje iwanjye mu iduka, baca ingufuri z’urugi ariko ku bwamahirwe, mbyumva vuba aho nahise ntabaza abashinzwe umutekano”.
Nubwo yanze kwibwira itangazamakuru amazina ye, Umuyobozi w’Umudugududu w’Ubwiza ari naho ibi bibazo birimo kuboneka, yadutangarije ko ubu bujura buhari koko ariko akomeza avuga ko ngo bafite ingamba z’uko bagiye gukaza amarondo, kandi ngo biteguye kugafa aba bajura vuba.
Nubwo ariko avuga ibi, aba baturage bose icyo bahurizaho ni uko ibi bibazo by’ubujura muri aka gace bimaze iminsi, mu gihe nyamara ngo buri kwezi basabwa amafaranga yo gucunga umutekano wabo n’ibyabo.
Igikomeje gutera ubwoba aba baturage, ngo ni aho usanga aba bajura baza bitwaje ibyuma, bityo bakaba bikanga ko hashobora kuzagira uhohoterwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


c: text/html

text:
Nyuma y’imyaka 28 ibayeho chorale Philadelphia yatangiriye umurimo w’Imana ahitwa i Kayenzi ikaba igizwe n’abaririmbyi bageze kuri 72 kuri ubu yateguye igitaramo k’imbatura mugabo izamurikamo umuzingo wayo wambere bise UMUKOZI W’UMUHANGA.
Iyi korale irimo abaririmbyi b’ abagabo 45 ndetse n abagore 45 umusore n’umukobwa 1 ; ikaba yaratangiye gukorera umurimo i Nyamata ubwo hatangizwaga umurimo ari naho ikiwukorera ari nayo korali nkuru aho kuri uwo mudugudu akaba ari naho hari icyicaro cya paroisse ya Nyamata ndetse n akarere ka Bugesera ADEPR.
Ni Chorale yahuye n’ingaruka zikomeye za Genocide yakorewe abatutsi muri 1994 kuko mu baririmbyi babo barengaga mirongo ine abarenga icya kabiri cyabo bahitanwe nayo hanyuma kuva Genocide irangiye abari basigaye ari imfubyi ndetse n abapfakazi bongeye kwisuganya bafatanya n abandi bashya bongera gutangiza umurimo bakora ivugabutumwa ry’isanamitima cyane ko bari mu karere kashegeshwe bikomeye na na Genocide yakorewe abatutsi.
Kugeza ubu ni korali yiyubatse ikaba yaragiye igira n’uruhare rwo kubaka sosiyeti aho bakorera umurimo n’ubwo nta mibare ifatika ariko yagiye ifasha abatishoboye cyane abagizwe inshike ndetse n ’imfubyi za Genocide yakorewe abatutsi bafatanyije n’ubuyobozi bw’itorero ry’akarere ka Bugesera kugera ku mudugudu wa Nyamata basengeraho ;bakaba kandi Imana yaragiye igirira bamwe muribo icyizere kuko hamaze kuvamo umuyobozi w’ itorero ry’akarere kugera ku barimo b’imidugudu.
Umubavu.com uganira n’umuyobozi wa korali bwana RANGIRA KITO yavuze ko Imana yayigiriye ikizere ikaba ari korale Imana ihagurukije.
Yagize ati, "Korali philadelphia ni korali Imana ihagurukije mu karere ka Bugesera ndetse ikaba irimo gukoreshwa imirimo hirya no hino mu Rwanda ndetse dufite icyizere ko no hanze tuzahajya vuba
Ubwo twabasuraga twasanze bari mu myiteguro idasanzwe abaririmbyi bose bitabiriye,tubajije iby’iyo myiteguro batubwira ko barimo kwitegura kumurika Album yabo ya mbere y’amashusho bise "UMUKOZI W’UMUHANGA" ku itariki ya 19/11/2017.
Hazabaho gufata amashusho y’indirimbo bagennye ko hazajyamo abaterankunga ba chorale naho 17/12/2017 bakaba bazashyira uyu muzingo w’izi ndirimbo ku mugaragaro bakaba barangije bifuriza ikaze buri wese wifuza kuza kwifatanya nabo muri ibyo birori bizaba byuzuyemo umwuka wera.
Abaruhutse icyivi basize yuzacyusa, iyangije umurimo mwiza muri mwe izawusohoza nimukomereze aho, mwatubereye urugero rwiza, IMIHETO YANYU NTIKABANGUUKE, Imana databuja dukorera ariyo Mutahiza mukuru IBAKOMEREZE AMABOKO (ntagatentebuke).
Mwe gucogora gukora neza nimutagwa isari muzasarura kdi Imana ntikiranirwa ngo yibagirwe imirimo abantu abantu bakoranye urukundo !!!!!
Ariko pahuro ati"iyo maze kubwiriza abandi nkoresha umubiri wanjye uburetwa ngo nanjye ntagaragara nk’utemewe !!!!
Mumategeko yabatambyi (Abarewi):hati"nimujya gutamba igitambo cyishimwe...., mujye mutamba uburyo butuma mwemerwa !!!!! IMANA IBASHYIGIKIRE TURABAKUNDA
Imana ibashyigikire bakoze umurimo w’Imana neza bagura ubwami bw’Imana by’umwihariko mu Bugesera babyara amaparuwasi,imidugudu,abakozi b’ingeri zose Uwiteka abe mu ruhande rwabo iteka ryose.Amen
Bakoze umurimo w’Imana mugihe gikomeye Imana ibahe umugisha kdi izabashyigikire muricyigikorwa cyindashyikiwa dukomeza nogushimira Uwiteka kdi twari tugitegereje igihe kinini nandi makorari yomubugesera narebereho hamwe nogusenga Imana bizashoboka,tubarinyuma kunkunga zishoboka cyane kubasengera,ibihe byiza nimutagwa isari muzasarura kdi yesu aje kuhemba abakozibe vuba Ibyahishuwe 22:12.
Bakoze umurimo w’Imana mugihe gikomeye Imana ibahe umugisha kdi izabashyigikire muricyigikorwa cyindashyikiwa dukomeza nogushimira Uwiteka kdi twari tugitegereje igihe kinini nandi makorari yomubugesera narebereho hamwe nogusenga Imana bizashoboka,tubarinyuma kunkunga zishoboka cyane kubasengera,ibihe byiza nimutagwa isari muzasarura kdi yesu aje kuhemba abakozibe vuba Ibyahishuwe 22:12.
Bakoze umurimo w’Imana mugihe gikomeye Imana ibahe umugisha kdi izabashyigikire muricyigikorwa cyindashyikiwa dukomeza nogushimira Uwiteka kdi twari tugitegereje igihe kinini nandi makorari yomubugesera narebereho hamwe nogusenga Imana bizashoboka,tubarinyuma kunkunga zishoboka cyane kubasengera,ibihe byiza nimutagwa isari muzasarura kdi yesu aje kuhemba abakozibe vuba Ibyahishuwe 22:12
Bakoze umurimo w’Imana mugihe gikomeye Imana ibahe umugisha kdi izabashyigikire muricyigikorwa cyindashyikiwa dukomeza nogushimira Uwiteka kdi twari tugitegereje igihe kinini nandi makorari yomubugesera narebereho hamwe nogusenga Imana bizashoboka,tubarinyuma kunkunga zishoboka cyane kubasengera,ibihe byiza nimutagwa isari muzasarura kdi yesu aje kuhemba abakozibe vuba Ibyahishuwe 22:12
Choral Philadelphia Imana ibahe umugisha mwinshi kubera umurimo mwiza w’ivugabutumwa bwiza bakora .
Uwiteka akomeze abashyigikire .
Imana ikomeze ibashyigikire, kandi ndabibuka muza mpirima na matovu, kandi abo mwabwirije bakomeje umurimo w Imana.

robotstxt: allowed

filter: keep


text:
Murigande Jacques uzwi cyane ku izina rya Mighty Popo avuga ko abahanzi bo mu Rwanda bakwiye kugira ubumenyi ku kwihangira udushinga duto tubabyarira inyungu.
Uyu mwarimu w’umuziki asobanura ko ubu bumenyi bwafasha cyane abahanzi.
Asobanura ko mu gutangiza ishuri rya muzika bashyizeho amasomo yo kwigisha abifuza kuvamo abahanzi b’umwuga isomo ryo kwihangira udushinga duto, kugira ngo bazabyifashishe muri gahunda zabo z’umuziki.
Umva HANO indirimbo ya Mighty Popo:
Popo, wahawe igihembo cya ‘Juno Award’ avuga ko impano z’abahanzi zihujwe na gahunda zo kwihangira imirimo byateza imbere umuziki nyarwanda bikawagura abawukora bakarushaho kuwugeza kure, bya kinyamwuga.
Ikiganiro kirambuye:
IR: Kuki ishuri ryo ku Nyundo ritubatswe i Kigali?
Ibintu byose mu Rwanda byegerejwe abaturage. Ibintu byose ubu ntibicyubatse i Kigali. Hari zimwe mu nyubako zagiye zubakwa hirya ya Kigali kugira ngo zinafashe abaturage bahatuye, ariko icy’ingenzi ni uko ishuri abaryigamo ari abanyagihugu. Ikindi ni uko ishuri abaryigamo basabwa kuribamo, rero rifata abanyeshuri bo hirya no hino mu gihugu ku buryo aho ryubatse bidateje ikibazo. Ahubwo ni n’ahantu heza, kandi hari hasanzwe hubatse ishuri ry’ubugeni. Ni umuryango mwiza mugari w’abanyabugeni.
Mu gutoranya abanyeshuri twabonye abana bafite impano zikomeye. Abenshi kwari ukuririmba, aho washoboraga kwibonera ko bakeneye gusa gushyigikirwa ngo bakuze izo mpano zabo. Bagaragazaga ko bafite impano pe. Mu majonjora ya nyuma twafashe 30 bonyine mu barenga 70 twabanje guhitamo mu majonjora ya mbere. Nabo bari baratoranyijwe mu bantu 400 bose. Kandi twari dufite umubare muto ntarengwa twagombaga guhitamo.
IR: Ni ibiki wibuka ku majonjora y’abahanzi mwatoranyije?
Hari harimo abasekeje, n’abandi bafite impano zikora ku mutima. Hari bamwe nibuka ko baje batanazi gucuranga, ariko gusa bishimiye kuza kugerageza amahirwe yabo kuko bumvise ko ari ishuri rya muzika. Ariko nibuka ko hari harimo n’abandi bayitwayemo neza cyane. Abenshi ni n’abarangije uyu mwaka. Ni abanyeshuri beza cyane, nizere ko bazanavamo abazayobora umuziki wibyamamare bishya mu muziki nyarwanda.
IR: Ishuri ryo ku nyundi rifite abarimu n’abanyeshuri bangahe?
Ubu twagombaga kuba dufite abanyeshuri 90, ariko hari 4 cyangwa 6 bavuyemo, ubwo rero tubara ko dufite abari hagati ya 84 na 83. Umwaka ushize wa 2015 ho twari dufite abanyeshuri 60 n’abarimu 7, gusa abarimo bo 6 nibo bahoraho, harimo na njye. Hari abandi tugira bava hanze, bakava muri Amerika, muri Canada, abandi bakava mu Burayi.
IR: Ni gute mwibanda ku gufasha abanyeshuri gushyira mu bikorwa ubumenyi?
Hano hari ibyo twita ‘CBT – Competence Based Training’, aho twigisha ahanini tugendeye ku gushyira mu bikorwa. Ibintu byose bisaba kubishyira mu ngiro. Niba ushaka kwiga uko wabaza umuntu, wigishwa n’uwabikoze mbere, wakoze akazi ko kubaza abantu. We akwigisha agufasha kubikora nawe. Twigisha amasomo make, n’ibikorwa byinshi. Ntidukunze gutanga ibizamini byanditse, ahubwo tugusaba gukora ibyo wigishijwe, nuko tukaguha amanota tugendeye ku byo wakoze. Aho umwarimu ashobora kubano uko umunyeshuri yumvise neza agendeye ku bikorwa n’akazi yakoze. Rero n’aya masomo y’umuziki ari mu byo twita TVET, Technical Vocational Education and Training. Ibyinshi biba ari ibikorwa.
IR: Abanyeshuri barangije umuziki ku Nyundo bazajya ku ruhando mpuzamahanga bate?
Abarangije uyu mwaka, reka tuvuge wenda bagiye nko muri Koreya kwigisha umuziki; bafite ubushobozi bwo kuba babigisha umuziki uri ku rwego mpuzamahanga. Aho bakwigisha umuziki wenda w’u Rwanda, ariko mu buryo abo muri Koreya bashobora kumva. Bagiye nko gucurangayo, bashobora kubacurangira bakishima ibyo babaririmbiye. Bo bari ku rwego rwo gufatwa nk’abanyamwuga bandi. Rero bazi uko bakigaragaza neza, n’uko bategura ibyo bakwerekana bigashimisha ababireba. Bazi neza uko bakora ibijyanye n’ubucuruzi mu muziki. Rero nko mu gihe bajya mu kindi gihugu icyo ari cyo cyose ku Isi, bazigaragaza nk’abanyamwuga. Hose ku Isi bajya, babibasha.
IR: Ese abarangije bashobora kuzihangira imirimo?
Igihugu kirifuza ko abahanzi bamenya uko bakwihangira imirimo, nibyo twabigishije. Twabigishije ibijyanye no kwikorera mu bijyanye no gukora ubucuruzi mu by’umuziki. Abahanzi bakwiye kumenya kwihangira imishinga mito. Bigishijwe uko batangiza udushinga duto mu muziki. Ariko nibanashaka gukomeza kujya kwiga umuziki muri Kaminuza, bazaba bafite ubwo bumenyi bw’uko bakwitangiriza udushinga duto n’uko babikoramo ubucuruzi. Ikindi bize ni ukurwanya ubukene mu Rwanda. Igihugu kirifuza ko nta wasigara muri iyi gahunda, harimo n’abahanzi.
IR: Abarangije uyu mwaka mubitezeho iki?
Abanyeshuri barangije muri iri shuri tubitezeho ko bazafasha umuziki nyarwanda. Nibo bagiye kuba abanyamuziki ba mbere mu gihugu babifitiye impamyabumenyi. Ntibisobanuye ko hadasanzweho abanyamwuga, oya! Hari abasanzwe ari abanyamwuga buzuye mu Rwanda. Abarangije rero nabo batangiye gutungwa no gukora umuziki, mu byiciro ibyo ari byo byose barimo. Bashobora gukora umuziki bagahembwa nk’abanyamwuga, noneho banabifitiye impamyabumenyi.
IR: Uwifuza kwiga umuziki ku Nyundo bimusaba iki?
Kugira ngo wemererwe kujya mu majonjora y’ishuri ugomba kuba wararangije amashuri 9 y’ibanze, wararangije Tronc-Commun. Ikindi ugomba kuba ufite impano. Ikindi ugomba nanone kuba wifuza kuba umunyamuziki w’umwuga, wifuza gukora mu bijyanye n’ubugeni cyangwa se ubuhanzi. Twakira abanyeshuri bari hagati y’imyaka 14 na 19, ariko ntabwo tujya dukunda gukumira ku myaka cyane. Tuba dushobora gufata n’abakuze, iyo biyemeje kumara imyaka 3 yose bakiga gahunda zose z’ishuri. Ni gahunda z’amasomo y’imyaka itatu biga.
IR: Abanyeshuri bashya bazatangira ryari?
Buri gihe dutangira kwakira abanyeshuri bashya mu mezi y’Ugushyingo, Ukuboza na Mutarama. Dufata abanyeshuri 30 gusa buri mwaka. Ntidufite ubushobozi buhambaye, kuko tuba tugomba kuzabatunga ku ishuri.
Check out our interview tomorrow with musician @Kanyamuhungu on the musical awakening happening in Rwanda right now pic.twitter.com/EAVJaBhLm5
— TRUE Africa (@_TRUEAfrica) June 20, 2016
Popo, niwe watangije iserukiramuco ngarukamwaka ryitwa ‘Kigali Up’.
Ibi byose yabisobanuye mu kiganiro kirambuye Izubarirashe.rw twashyize mu Kinyarwanda, dukesha ikiganiro cyihariye aheruka kugirana n’umunyamakuru wa Ambasade ya Koreya mu Rwanda https://www.facebook.com/pg/RwandaKorea/photos/?tab=album&album_id=1263738930333863
Mighty Popo amaze gushyira hanze Album esheshatu zirimo iyo yise “Muhazi” na “Gakondo”.
Twitter @dean_irak https://twitter.com/dean_irak


text:
1. Gushaka bishobora gutuma ubaho neza igihe kirekire
Ubushakashatsi bwakozwe na Kaminuza ya California mu mwaka wa 2009 bwerekanye ko abantu bashinze urugo barwara gake ugereranyije n'abakiri ingaragu, kandi bakagira ubuzima bwiza. Ikindi ngo ni uko abatarashaka baba bafite ibyago byinshi byo kwicwa n’indwara zandura (infectious diseases), indwara z’umutima n’impanuka. Ibi biterwa n’uko umuntu warushinze aba afite uwo babana umwitaho, yarwara akamushyiraho igitutu cyo kwivuza. Umuntu washatse kandi yiyitaho, agaha agaciro ubuzima bwe kurusha ingaramakirambi (cĂ©libataire).
Hari ibintu twe abasore n’inkumi dukora duhubutse kuko tutaba twumva ingaruka byatugiraho, nta n'icyo twahomba (nothing to lose). Umuntu washatse we aba afite uko abona ejo hazaza he n’ibyo ateganya, ku buryo yitwararika akirinda guhubuka mu byo akora byose.
2. Biguha amahirwe yo kutazahambanwa ikara
Gutera inda cyangwa kuyiterwa ntibisaba kuba warashatse, kandi gushinga urugo ntibivuze buri gihe ko uba uzabyara. Nyamara gushinga urugo ni uburyo bwa mbere buzwi bwo kugira umuryango no kubyara abana bazabazungura, bityo ukazasiga akabuto imusozi, bikaba ari imwe mu ntego nkuru z’ubuzima bwa muntu ku isi. Nta handi umwana yakurira heza harenze mu muryango wowe n’uwo mwashakanye mwashinze.
3. Biguha gukundwa no kwizerwa muri sosiyete
Birazwi ko umuntu warushinze yizerwa muri sosiyete kurusha twe tukiri ingaramakirambi. Mu muco nyarwanda umusore warushingaga yagiraga intebe mu bagabo, ibitekerezo bye bigahabwa agaciro. Iyo umuntu aguhagaze imbere yambaye impeta ntumufata kimwe n’undi wese, ahubwo umubona nk’ufite expĂ©rience mu buzima, uzi ibyo akora, n'iyo byaba atariko bimeze.
Ubushakashatsi kandi bwerekanye ko umugabo warushinze agira amanota imbere y’inkumi. Ibi ntibivuze ko ugomba gushaka kugirango inkumi zikwemere, ahubwo birerekana uburyo umuntu warushinze agirirwa urugwiro kurusha selibateri.
Rimwe na rimwe, umuntu warushinze aba afite amahirwe menshi yo guhabwa ibyangombwa byo kujya mu mahanga, guhabwa inguzanyo muri banki, guhabwa akazi n’ibindi kurusha utararushinga kuko kurushinga byerekana ko umuntu ari hamwe (stable). Hari ibihugu umuntu warushinze akurirwaho imisoro imwe n'imwe.
4. Ibyishimo byo kuba ufite ugukunda ukwitayeho
Iyo bigenze neza, abarushinganye bagirana urukundo rw’akaramata, bakanaruraga abana bazabyara. Kugirirwa urukundo nabyo biri mu bituma ubuzima bw’abashakanye bumera neza kurushaho kurusha ubw’abaselibateri. Ikindi ni uko abashakanye bagerwaho n’ibyo abashakashatsi bise “ibyiza bikomoka ku mibonano mpuzabitsina” birimo kutagira stress, kongera ukwirwanaho kw'umubiri, kugira uruhu rwiza, amaraso atembera neza. N’ubwo abaselibateri (benshi ) nabo bakora imibonano mpuzabitsina, abashakanye bo baba babyemerewe bitiswe ubusambanyi, bikanatuma bizerana, ntibitangire kandi ntibashyuhaguzwe.
5. Bigufasha gutera imbere
Umutwe umwe ntiwigira inama. Iyo muri babiri mujya inama, mugafashanya kandi mugaterana imbaraga. Iyo umwe agize intege nke mu buzima bwe cyangwa mu kazi, undi aba ahari akamusunika, akamutera ingabo mu bitugu, akamufasha gutera intambwe ijya imbere.
Iyo ufite urugo uba ubona imbere yawe, ugaharanira kuhagera kandi ntutinye kwaka inkunga mugenzi wawe. Iyo mwembi mufite akazi murafashanya, ntihagire ugira ikibazo cy’amafaranga, cyane cyane iyo mwavanze umutungo.
Ibyo byiza byose byo kugira urugo, haba bike tuvuze hano n’ibyo tutavuze, bigerwaho iyo abashakanye bakundana, bakumvikana kandi bakagira uburyo bunoze bwo gukemura ibibazo bahura nabyo. Iyo bitameze gutyo usanga ahubwo bombi b
Reba Video
Impamvu Kubaka Urwawe Ari Ingirakamaro
1. Gushaka bishobora gutuma ubaho neza igihe kirekire
at 5:09:00 AM
Labels: urukundo


text:
Mu buhamya yatanze kuri Radio Ijwi ry’Ibyiringiro mu Kiganiro Duhumurizanye kigaruka ku nzira y’ubukirisito abantu baba baranyuzemo, ibyo Imana yabakuyemo ndetse n’uko babayeho, Ahishakiye n’umugore we Ingabire Eugenie bemeze ko Imana yakoreye mu mwana wabo w’imfura agashyira se ku nkeke ko atazasubira gusenga batajyanye.
Umwana yanze kujya gusenga atajyanye na se
Ahishakiye yatangaje ko umwana we w’imyaka ibiri yamuzengereje akavuga ko atari bujye gusenga nubwo bamugiriye imyenda mishya. Ati “Umwana wanjye w’imyaka ibiri niwe watumye nsubira mu mu rusengero, yararmbwiye ati “Papa ntabwo njya gusenga ngusize, abandi bana baba bari kumwe na papa wabo ku rusengero njyewe nkakubura, tugasanga turi twenyine."
Ngo umwana yarakomeje akajya abwira se ko atari bumusige bagiye gusenga bituma undi afata umwanzuro wo kujya gusenga. Ati “ Uwo munsi ngezeyo nari nanyoye urumogi n’itabi nk’ibisanzwe,baranyakiriye nk’umushyitsi ariko uwigishije yavuze ibyanjye byose, ko abantu batagitinya kuza mu nzu y’Imana banyoye urumogi,inzoga n’ibindi.”
Kuva uwo munsi ngo uyu mugabo yabuze amahoro akibaza ukuntu umwana yamuraritse noneho bigahuza no kwigisha iby’ubuzima bwe bwose. Ahishakiye ati “ Mu mutima natangiye kwicuza, nanjye narirebaga bitewe n’ukuntu nari narahombanye amatama kubera kunywa ibyo byose nkumva mfite agahinda.”
“Gusa nubwo nafashe icyemezo cyo kureka ibyo biyobyabwenge Satani ntiyashakaga ko mbivaho. Narwaye amezi atatu umutwe wenda kunyica, ngiye kwa muganga basanze ntayindi ndwara mfite ahubwo bambwirako nshobora kuba hari ibintu naretse gukoresha akaba aribyo birimo kungira ho ingaruka.”
Yeruriye muganga ko yaretse ibiyobyabwenge kubera ijambo ry’Imana,ngo nawe amugira inama z’uburyo abyitwaramo abasha kubireka burundu ndetse n’umutwe urakira.
Ingaruka yatewe n’ibiyobyabwenge
Uyu mugabo n’umugore we bavuga ko byabakenesheje kuko yagurishije inzu bari bafite bakajya gutura mu kigonyi. Ati “ Kuva mu 2006 ntagira kunywa inzoga kugeza muri 2011 ubwo umwana yatumaga nsubira mu rusengero nkafatirwayo n’Imana nkazireka, nahombye byinshi. Narafunzwe, narakubiswe bimwe birenze, nabaye mu kigonyi inzu narayigurishije, nakubise umugore tukabura umutekano”
Afite icyo abwira abagendera mu kigare
Ahishakiye avuga ko kuva mu bwana bwe atari yarigeze anywa inzoga cyangwa ibindi biyobyabwenge kuko umubyeyi we wamureze yari umukirisitu kandi akabasaba kwitwararika.
Muri 2006 nyina amaze gupfa, ngo uyu musore wari ugize imyaka 25 yahereyeko abyijandikamo , anywa kurusha ababimujyanyemo kugeza ubwo Imana ikoresheje umwana we agatuma asubira mu rusengero.
Uyu mugabo n’umugore we basigaye bajya kurarika abandi bakiri muri izo nzira nawe yanyuzemo ngo bajye gusenga , babereka ko ubu ubuzima bwe bwahindutse kandi ko iwe mu rugo hari amahoro atarahigeze.


text:
Ibihugu byo mu isi bihangayikishijwe no gushyiraho ingamba zihanitse mu kurwanya abakora ibikorwa by’ubwiyahuzi cyangwa by’iterabwoba, nyamara biri kwirengagiza kurandura ibibazo by’akarengane n’iby’ubukene butera inzara, kandi aribyo nyirabayazana.
Ibihugu byo mu isi bihangayikishijwe no gushyiraho ingamba zihanitse mu kurwanya abakora ibikorwa by’ubwiyahuzi cyangwa by’iterabwoba, nyamara biri kwirengagiza kurandura ibibazo by’akarengane n’iby’ubukene butera inzara, kandi aribyo nyirabayazana.
By Ubwanditsi | Views : 6699 | Kuya 03-27-2017 14:16
Ibikorwa by’ubwiyahuzi cyangwa by’iterabwoba ni ibikorwa nyiri kubikora cyangwa ba nyiri kubikora bakora bagamije guhitana ubuzima bwa benshi b’inzirakarengane kabone niyo byaba nabo ubwabo biri bubahitane banabizi.
Ubukene :
Ubukene bukabije kandi abandi bakize, buri ku isonga mu bituma umuntu yiheba, akaba yanakora amahano ayariyo yose mu gihe yaba agize icyo ashukishwa kiri bumuhe amaronko.
Ntawutakwibwira ko “Aho gupfa none napfa ejo”.
Niho benshi bahera bashukwa kubera kwizezwa amaramuko bigatuma bakora ibara riri bunahitane n’ubuzima bwabo.
Iyo usesenguye neza usanga ibihugu byinshi birimo ibikorwa by’iterabwoba, ahanini bifite umubare munini w’abakene bicwa n’inzara kandi ibihugu ubwabyo bifite ubukungu.
Gukemura ikibazo cy’ubukene uzamura ubushobozi bw’abantu niyo nzira yo gutuma barushaho gukunda ubuzima bwabo, bityo bikaba byagorana kubashukisha ikintu babona cyabambura ubuzima.
“uko umuntu agira amikoro(ubukungu) ni nako agenda arushaho gutinya urupfu”.
Akarengane :
Akarengane si keza ariko noneho karushaho kuba kabi cyane iyo gakorerwa umunyantege nke cyane yaba mu mbaraga zisanzwe cyangwa mu mikoro.
Urugero : iyo urenganyije umuntu udafite imbaraga ngo umukubite nibura agusubize murwane, ahubwo kubera kugutinya akabika agahinda ke, hari igihe umutima ubyimba bikazatuma akora amahano arenze kuba mwarwana.
Ibihugu byo mu burengerazuba bw’isi, kubera imbaraga n’amikoro bifite byumva aribyo bigomba kugena uko ibindi bibaho, nyamara kubera kudashaka gukomeza kugengwa nabyo hari abahitamo gushinga imitwe y’abantu b’abiyahuzi kugirango babigabeho ibitero by’iterabwoba.
Uko umubare w’abakene wiyongera mu isi kandi ubukungu butabuze ahubwo burushaho kwiharirwa na bamwe b’ibikomerezwa, hamwe n’akarengane nako kiyongera ni nako umubare w’abakora ibikorwa by’ubwiyahuzi cyangwa by’iterabwoba ugenda wiyongera, imitwe myinshi ikomeje kugenda ivuka.
Ubukene n’akarengane, nyirabayazana w’iterabwoba


text:
A MOMENT IN BELGIUM PART 18
Niba utarasomye PART 17 yisome hano
college ndetse nibagiwe no kumubaza iyo college iyariyo ngo nzamusangeyo! Ubwo najye nahise mvahox ndigendera ngeze imbere mba nkubitanye na Yvette ashize amaboko inyuma ye bisa nkaho haricyo ahishe! Kumutima nti:” ese kandi uyu we bite, ese ubundi niki ahishe inyuma!!?”……
PART 18
Ibyo sinabyitayeho cyane dore ko yaranangeze hafi, ngiye kubona mbona umukobwa araje ansomye kwitama amarira amuzenga mumaso, nibyibazaho mbona ahise ampereza indabyo zurukundo , kumutima nti:” ese ibi nibyo waruhishe inyuma!! Ubwo umukobwa yahise ahagarara imbere yanjye amarira atangira gushoka mumaso he, nanjye niko guhita mubaza nti: ariko se yvet! Nabigenza nte kugira nkumvishe ko ntashobora gukundana nawe!? .. nawe ati: sha rwose…… atararangiza mpita mutanga nti: erega mfite umukunzi dukunda rwose!
Yvette:jonathan! Ibyo ndabyumva ariko rwose nanjye sinjye kuko kwihanga ngo mbeho ntagufite byananiye,kandi ubyumve ndetse ubungubu ho numpakanira sindibuve hano ndimuzima! Njye: yeeeh! Erega rwose yvette sinzi impamvu utanyumva, ese ubundi uba ubona mbikubwira nikinira, njye sinshobora kureka Rachel ngo nkunde undi muntu wese, ahubwo………..
ntararangiza mbona umukobwa akoze mugakapu yarafite akuyemo icyuma gityaye acyitunga kunda koko nanjye ntangira kubona ko ibintu Atari imikino nkanura amaso ndavuga nti:a have have …………. Ntararangiza nawe ati: aho kugira ngo mbeho ntafite uwo nakunze byaruta nka……..ahita azamura icyuma agiye kucyijomba munda mba ndamutesheje icyuma ngita nkiyo hakurya mutwika urushyi rwadanger, mvuga numujinya mwinshi nti: ariko wasaze wamukobwa we cya ni dayimoni yaguteye!?
Ubwo umukobwa yahise arira noneho nkuruhinja ndetse avuga arira nikiniga cyinshi ati: sha jona! Njye ubu sinzi ko nashobora kubaho reka nipfire ntakundi byamera kuko ibyanjye abandi barabintanze!…. njye: ese ubundi yvette! Ubwambere duhura muri iriya bar nakoragamo nibwo bwambere warumbonye!? Mvuze ntyo mbona umukobwa ahise yeguka aranyitegereza neza hashize akanya arambwira namarira menshi ati: sha jo! Rwose njye ndumva aribwo bwambere narinkubonye, basi se wowe warunzi mbere hose!?
Ubwo umukobwa yavuze atyo anyibutsa uburyo yansuzuguye kandi nishakira abambyaye bituma nanjye agahinda kanyica amarira atangira gushoka kumaso hanjye, umukobwa abibonye asa nkuwikanze ati: yeeh! Niko se jona! Bigenze bite ko mbona urimo kurira nawe!? Ubwo nyamukobwa yahise afata agatambaro atangira kumpanagura mumaso ndetse amarira we yariraga nahise mbura aho anyuze. Hashize akanya twese twatuje ntanumwe uvugisha undi aba amfashe akaboko anjyana kwicara kuntebe zo kumuhanda zimwe abantu bicaraho bategereje imodoka zibajyana atangira kumbaza mukajwi gato kandi gateye imabazi ati: niko se jona! Niki mvuze gitumye ushenguka umutima gutyo!?
Ubwo nanjye namaze akanya ntavuga ndetse numukobwa atavuga nubuye umutwe ndamureba mbona arimo kundebana agahinda ndetse namarira yamuzeze mumaso ndetse namaso yatukuye,.
Nanjye ntahise mubwira nti:kera nkiri muto niga mumwaka wambere wabanza, mwarimu yatubwiye agastory………. Yvette: komeza ndakumva ! nanjye nti: yatubwiye agastory kumwana warumuhanga bya hatari gusa ako kana karagapfubyi katagira hepfo na ruguru, umunsi umwe bagiye kukora examen kabura ikaramu mwarimu arakirukana kagenda karira umuhanda wose, kageze imbere kumva ijwi rigahamagara gasanga nakandi gakobwa biganaga karamubwira kati: akira iyi karamu ukore ikizamini njye sindibukore kuko ntago nakora kandi ntazi nibyo ndasubiza maze wowe ubizi ngo ntukore!
Imyaka yaje kwicuma rero ndetse abo bana bombi baratandukanye, gusa ako kana kagahundu ntikigeze kibagirwa ineza ako kana kagakobwa kakagiriye, ……
yvette: yooooh! Maze bigenda bite rero!? Nanjye nti: wavuze se ko ako kana kagahundu kaje kuvamo umuntu ukomeye cyane ndetse wumukire birenze agafata umwanzuro wo kujya gushaka wamukobwa wamugiriye neza akamugira umugore, dore ko uwo mukobwa yarasigaye yicururiza amazi kumuhanda!
Yvette: yoooh! Ndumva aribyiza rwose! Nonese kuberiki ubimbwiye jona,harubwo byaba byarakubayeho!? Njye: niko yvette we!? Nawe ati: karame! Ndakumva!? Nanjye nti: uyu jonathan wakunze, niwe wawundi wagusabye ubufashe bwo kumushakira babyeyi ukamutera utwatsi kandi aribyo ikigo ukoramo gishinzwe!!!! Nabaye nkivuga ntyo mbona umukobwa ahise ahaguruka apfukama imbere yanjye noneho asuka amarira aca imikuku ati: yoooh! Jonathan rwose ese burya niwowe nahemukiye bigeze hariya, rwose mbabarira kandi ngusabye imbabazi mbikuye kumutima!
Ubwo nanjye nahise mufata ndamwegura mwicaza kuntebe neza ndamubaza nti: ese none nukuberiki wabikoze kuriya yvette!?nawe ati: sha se jonathan, wagize ngo nanjye yari njyewe! Hariya dufite umuyobozi udutegeka niwe wari wambwiye ngo nze kubikora ntyo ndetse nari mfite nifoto yawe yampaye ngo nuza nkakubona nguhakanire hakiri kare! Njye: yeeeh! Uwo muyobozi wanyu se yaba yarakuyehe ifoto yanjye!? Yvette:sha nanjye sinzi, ariko mukanya kari gashize, harumugore wumukire waruvuye mubiro bye kandi bisa nkaho yarasize amafaranga menshi cyane kuko boss yaraje nanjye ahita ampaho milliyoni eshatu ngo nkore ako kantu gusa ndetse byananteye nubwoba cyane kuko nibazaga impamvu bikanyobera!
Ubwo tayali nahise menya ko ari mama jonathan uko byamera kose, gusa namwe murabyumva ukuntu nyamugore yaramaze kumbera ikibazo, ubwo najye nahise mbaza yvette nti: nonese se yvette waba ukeka byaba biterwa niki kugira ngo uwo mugore angambanire!? Nawe ati: sha sinzi gusa njye naketse ko yaba afite ibyo arimo guhishira ntabashije kumenya ibyaribyo! Ubwo njye kumutima naribwiraga nti:” eeeh! Ibyaribyo byose mama jonathn azi ibyerekeye ababyeyi banjye!””
Njye: nonese yvette we, umuntu mwigeze kuzana muri bar witwa justin muraziranye!? Yvette: eeeeeh! Urya se simusaza wanjye! Uriya niwe nkurikira ni musza wanjye!? Njye: yeeeh! Justin nzi ni musaza wawe!? Ubwo yvtte yahise akora mugakapu ke akuramo agafoto arakampereza ndebye mbona kariho justin, yvette nundi mubyeyi wumugore warubafashe kuntugu bombi, mpita mubaza nti: uyu ni mama wanyu se! yvette: yego niwe iyo foto twayifashe atarapfa ndetse ninayo yanyuma niyo mpamvu nyigendana gusa nyine yaje kwicwa sitwamenya abamwishe!ndetse sicyera hashize imyaka nkitandatu gusa!
Njye: yooh! Nukwihangana disi! Nonese yvet, justin uzi ibyo akora nabo bakorana!? Nawe ati: hoya!gusa icyo nzi nuko uruganda twari dufite, mama akimara gupfa harumusore wahise arugura witwa japhet ndetse ahita ajyana justin ngo amuhemo akazi gusa namafaranga yarwo ntiyatugezeho ahubwo ngo yishuwe imyenda data yarafite atarapfa!
Njye: yooooh! Sha ndumva mwarakubititse pe! Nonese yvette we, wambonera nimero za telephone ya justin ko nzikeneye cyane!?
.EHEEE ESE JONATHAN AKENEYE NIMERO YA JUSTIN KUBERIKI!?
.ESE NINDE WISHE NYINA WA YVETTE NA JUSTIN!?
.ESE ABABYEYI BA JONATHAN BO NIBANDE!?
NTUCIKWE PART 19…
Muraho basomyi ba Dusabane Magazine,
turashaka kubabaza ikibazo cyoroshye cyane; ese dukomeze tubahe PART (episode) imwe ku munsi cyangwa dutangire tubahe ebyiri ku munsi?
- niba ushyigikiye episode umwe ku munsi andika umubare 1 muri comment,
- niba ushyigikiye episode ebyiri ku munsi andika umubare 2 muri comment
tubibutse ko nta email cyangwa amazina asabwa mukwandika muri comment section


text:
Strong Voice yahoze yitwa Kidz Voice yifatanyije n’umuhanzi Dr Claude mu gutegura igitaramo cyo gufasha ababana n’ubumuga bise “Uwa Gatanu wo Gufasha”.
Umunsi mpuzamahanga w’ababana n’ubumuga (International Day of Persons with Disabilities) wizihizwa tariki 03 Ukuboza buri mwaka.
Iki gitaramo kizaba tariki ya 04 Ukuboza 2015, kizabera kuri One Love Mulindi Japan Project bita kwa “Rasta” saa moya n’igice z’umugoroba, kwinjira n’ibihumbi 3000 by’amafaranga y’u Rwanda buri muntu harimo icyo kunywa kimwe.
Ngo amafaranga azava muri iki gitaramo ni yo azafashisha ababana n’ubumuga.
Umwe mu bagize iri tsinda Patrick yagize ati “ Twagize igitekerezo cyo gufasha ababana n’ubumuga kuko natwe twumvaga tugomba gutanga umusanzu nk’abahanzi.”
Ngo iki gitekerezo cyaje ubwo bari kuri One Love baganira na Ras Gatera, hanyuma bamugejejeho ikibazo ngo yemera gutanga ahazakorerwa igitaramo.
Mu mwaka wa 2011, iri tsinda ngo ryari ryakoze igitaramo cyo gufasha ikigo cy’imfubyi cy’I Burundi, na ho mu mwaka wa 2012 bafasha abana baba bo kwa Gisimba.
Patrick yakomeje avuga ko bari guteganya gufasha ababana n’ubumuga bo mu gace ka Gatagara n’ubwo batari bafata umwanzuro neza.
Ngo iki gitaramo kiri gutegurwa n’itsinda Strong Voice ku bufatanye na Dr Claude, kiri gushyirwamo imbaraga kugira ngo abazacyitabira bazishimire injyana y’umwimerere w’amajwi yabo, bityo babone inkunga ihagije.
Itsinda Strong Voice ryahoze ryitwa Kidz Voice rizwi cyane ku buhanga bw’injyana y’umwimerere (Live), rigizwe n’abavandimwe 3 ari bo Héritier, Patrick, Pacifique na Carine, baririmba mu njyana ya Reggae.
Bamenyekanye ku ndirimbo nka Amahoro, Uhoraho, Baje Africa, Tabara n’izindi.
Umuhanzi Dr Claude ( Ifoto/Interineti)
Umuhanzi Iyamuremye Jean Claude uzwi ku mazina ya muzika nka Dr Claude yamenyekanye ku ndirimbo nka Tukabyine, Akabaju, Baramujyanye, Contre Succes n’izindi.
Umunsi mpuzamahanga w’ababana n’ubumuga washyizweho n’umuryango w’abibumbye mu 1992, ukaba wizihizwa buri mwaka.


text:
Abanyeshuri barangije amashuri yisumbuye bo mu Karere ka Kicukiro bijeje ubuyobozi bw'aka Karere ko bagiye kugira uruhare rugaragara mu iterambere ry'imiryango yabo n'iry'aho batuye. Ibi aba banyeshuri babihigiye imbere y'ubuyobozi bw'Akarere ka Kicukiro mu ijoro ryo kuri uyu wakane mu gitaramo cyo gusoza itorero bari bamazemo icyumweru.
Ni ku nshuro ya gatandatu itorero ry'abanyeshuri barangije amashuri yisumbuye riba. Aba basoje itorero bagumanye izina ry'ubutore rya bakuru babo "Inkomezabigwi" bongeraho icyiciro batorejwemo bivuze ko izina bahawe ari Inkomezabigwi VI (Inkomezabigwi icyiciro cya gatandatu).
Mu gitaramo cy'imihigo y'intore no gutereka intango y'imihigo y'intore ( umuhango wo guhiga kw'intore no kuzituma gushyira mu bikorwa ibyo ziyemeje), aba banyeshuri bagaragaje byinshi bigiye muri iri torero bemeza ko nibabishyira mu bikorwa neza bizabafasha mubuzima bwabo bwa buri munsi.
Bagaragaje ko bahawe inyigisho zitandukanye zirimo gukomera ku ndangagaciro z'umuco nyarwanda na Kirazira. Baganirijwe ku kwirinda no kurwanya ibiyobyabwenge n’inda zitateguwe zikunze kwigaragaza cyane mu Rubyiruko.
Umwe muri bo witwa Karinganire Seth yavuze ko bize kwihangira imirimo no gutyaza ubumenyi bwabo ngo bazabashe guhangana ku isoko ry’umurimo ry’aba iry’Afurika cyangwa mpuzamahanga. Yagize ati “Si morale gusa dutahanye. Batwigishije ko dukwiye kwiga cyane ntitwumve ko tuzakora mu Rwanda gusa ahubwo tugatekereza no gusaba akazi mu bigo bikomeye hirya no hino ku isi”.
Bavuga kandi ko basobanuriwe bihagije amateka y’urugamba rwo kubohora igihugu, bumva neza aho cyavuye n’aho kigeze ubu biyemeza ko bagiye kwitangira igihugu mu gusigasira no kurinda ibyagezweho.
Mu mihigo y’izi ntore harimo kugira uruhare rugaragara muri gahunda zose z'igihugu zirimo kurwanya umwanda n'imirire mibi, kwitabira itorero ry'Umudugudu (rigiye gutwangizwa mu minsi ya vuba), Kurwanya ibiyobyabwenge no gukomeza kuba umusemburo w'iterambere ry'aho batuye.
Bahize kandi kubakira abatishoboyeno kwitabira ibikorwa byose by’umuganda, kurwanya imyubakire y’akajagari no gukora uturima tw’igikoni hirya no hino mu Midugudu batuyemo hagamijwe kurwanya imirire mibi mu miryango.
Mu ijambo yavuze nyuma yo kwakira iyi mihigo, Umuyobozi w’Akarere ka Kicukiro Dr. Nyirahabimana Jeanne yasabye izi ntore kwita kuri iyi mihigo ngo zizayese neza. Ati “Guhiga ni igikorwa kimwe no guhigura n’ikindi gikorwa. Mwumve nezaibyo mwahize, mugende mubishyire mu bikorwa maze dufatanye guteza imbere igihugu cyacu”.
Iri toreo ryasojwe none ryari ryatangiye kuwa 06 Mutarama 2018. Mu Karere ka Kicukiro hari site 5 zatorejweho ari zo: ishuri rya St EMMANUEL, STAR SCHOOL,, ESSA NYARUGUNGA, ishuri ryisumbuye rya KAGARAMA n’ishuri rya SICO.
Abatojwe bose hamwe ni 2634. Muri bo 1347 ni abahungu mu gihe 1287 ari abakobwa.


text:
Rwanda | Rusizi: Intara y’Iburengerazuba irifuza gusubirana isura yahoranye mu kwesa imihigo mu Rwanda
Ibi ni ibitangazwa na Bwana Nyamaswa Emmanuel Ushinzwe Igenamigambi mu Ntara y’Iburengerazuba, ubwo yatangizaga igikorwa cy’igenzura ry’ishyirwa mu bikorwa ry’imihigo mu Karere ka Rusizi ku wa 09/11/2012.
Ibi bibaye nyuma y’aho isuzuma ry’imihigo y’umwaka wa 2011-2012, ryagaragaje ko Intara y’Iburengerazuba itabashije kugira amanota meza mu kwesa mihigo ishize, ndetse hakagaragara ko n’Akarere ka nyuma mu muhigo katurutse muri iyi Ntara.
Bityo, Ubuyobozi bw’iyi Ntara bukaba bwarahagurukiye kugenzura uko imihigo yasinywe uyu mwaka yatangiye gushyirwa mu bikorwa n’uturere tuyigize.
Ku ikubitiro mu Karere ka Rusizi, niho hatangiriye iki gikorwa kijyana no gusesengura ingamba zafashwe na buri Karere kugira ngo kazabashe kwesa imihigo uyu mwaka wa 2012-2013 uko yahizwe.
Umuyobozi w’Akarere ka Rusizi, Bwana Nzeyimana Oscar, yagaragarije intumwa z’Intara y’Iburengerazuba kimwe n’abafatanya bikorwa b’Aka Karere bari bitabiriye iyi gahunda ko muri rusange imihigo 58 Akarere kasinyanye na Perezida wa Repubulika yose yatangiye gushyirwa mu bikorwa kandi ikaba igenda neza, ngo ahagaragara ikibazo ni ku mihigo izashyirwa mu bikorwa ku bufatanye bw’Akarere n’izindi nzego.
Urugero ngo n’umuhigo wo gukoresha amarushanwa yiswe “ Kagame Cupâ€, ataratangira, ariko ngo bikaba biterwa n’uko ababishinzwe bo muri Minisiteri y’Ubutegetsi bw’Igihugu aribo bagomba ku bigiramo uruhare.
Yavuze kandi ko undi muhigo ushobora kutagerwaho nkuko wateganyijwe ari uwo kongera umusaruro uturuka mu buhinzi, bitewe n’ibiza biherutse kwibasira ikibaya cya Bugarama, aho ha 7 z’ibishyimbo, iz’umuceli 48 n’iz’ibigoli 70 zatwawe n’amazi tariki ya 30 ukwakira 2012.
Bwana Nyamaswa Emmanuel Ushinzwe Igenamigambi mu Ntara y’iburengerazuba, ari nawe uyoboye itsinda rikora iri genzura, yatangaje ko impamvu bashyize ingufu mu kugenzura ishyirwa mu bikorwa ry’imihigo y’uyu mwaka ari ukugira ngo isura iyi Ntara yahoranye yo kuza mu myanya y’imbere izabashe kuyisubiza kandi ngo ibyo bizagerwaho ari uko n’uturere twahinduye imikorere tukabona amanota aduhesha kuza mu myanya y’imbere biturutse ku kwesa neza imihigo yose twasinyanye n’umukuru w’Igihugu cy’u Rwanda.
Kuri iyi ngingo akaba yashimye intera Akarere ka Rusizi kagezeho, ariko asaba ko byakomeza kandi ibikorwa byose  bikajyana n’igihe kiba cyateganyijwe.


text:
Yakobo.
Habayeho nibur bane bazwi; Yakobo, mw’Isezerano rishya, abenshi bazi ko uwanditse iki gitabo ariwe mwene se wa Yesu. Yakobo yari umuntu utsimbarara cyane, Martin Luther, yamuvuzeho ko yari nk’igishyitsi cya tewologia, ikibazo nuko yakobo yashakaga gukuza abakristo ngo bagire kwizera gukomeye kurangwa n’imirimo. Biroroshye kubona ko yashimangiye ibinyuranye nibya Paulo, kuko Paulo yashimangiye ko agakiza kaboneka kubwo kwizera nta mirimo wakoze, ariko igitabo cya Yakobo kira cukumbuye. Igice cya mbere kivuga ko ugukura guturuka mu kwihanganira ibigeragezo; impamvu yo gusaba Imana ubwenge; aho ibigeragezo bituruka, ibyo byose biri mu gice kimwe gusa! Igice cya gatatu cyiratunganye kirimo impuguro z’uko dukwiye kuvuga (Yakobo yakoresheje ijambo ururimi) igice cya kane harimo byinshi bijyanye nurugamba rwo mu mwuka.
Incamake y’Igitabo cya Yakobo.
I. Guhagarara ushize amanga (Igice cya mbere)
II. Gukorana impuhwe (Igice cya kabiri)
III. Witondere iby’uvuga (Igice cya gatatu)
IV. Gucabugufi ukihana (igice cya kane)
V. Jya wita kubakene (Igice cya gatanu)


text:
Ibi byabereye mu Mudugudu wa Kanyamitura, mu Kagari ka Micinyiro ho mu Murenge wa Mudende nk’uko Umunyamabanga Nshingwabikorwa wawo, Rwibasira Jean Bosco, yabitangarije IGIHE.
Yagize ati “Saa kumi n’igice za mu gitondo mu rugo rw’umwe mu baturage bacu witwa Mbonyizana Innocent havutse inyana idasanzwe yari ifite ibice bimwe bituma igaragara nk’idasanzwe. Yari ifite imitwe ibiri amaso ane n’amatwi ane, igice cyo hepfo cyari gifite imimerere isanzwe.”
Yakomeje avuga ko iyi nyana yaje gupfa saa kumi n’ebyiri ashimangira ko icyayishe ari imimerere yavukanye. Yagize ati “Icyishe iyo nyana ni imiterere yayo yatumaga amahirwe yayo yo kubaho aba make cyane.”
Ni ubwa mbere, inka ibyara inyana ifite imimerere nk’iyi muri Rubavu. Umuganga w’amatungo mu Murenge wa Mudende wageze aho iyi nka yari yavukiye ahagana saa moya z’igitondo yahise ategeka ko bayihamba.


text:
UMUTWE WA 1
Ese Imana itwitaho?
MURI iki gihe isi yuzuyemo ibibazo. Abantu babarirwa muri za miriyoni bugarijwe n’intambara, impanuka kamere, indwara, ubukene, ruswa n’ibindi bintu bibi. Wenda nawe hari ibibazo uba uhanganye na byo buri munsi. Ni nde ushobora kudufasha? Ese hari utwitaho?
Dushobora kwizera tudashidikanya ko Imana itwitaho. Ibyanditswe Byera bigira biti “mbese umugore yakwibagirwa umwana yonsa, ntagirire impuhwe umwana yibyariye? We ashobora kumwibagirwa; ariko jye sinzigera nkwibagirwa!” *
Ese kumenya ibyo ntibiguhumurije? Urukundo rw’Imana ruruta kure cyane urwo umubyeyi urangwa n’impuhwe akunda umwana we, dore ko urwo rukundo rwa kibyeyi ruri mu byiyumvo bikomeye biranga ikiremwamuntu. Imana ntizigera idutererana. Kandi koko, yagiye idufasha mu buryo butangaje. Yabigenje ite? Yabikoze itwereka ko kugira ukwemera nyakuri, biduhesha ibyishimo.
Koko rero, kugira ukwemera nyakuri bizatuma ugira ibyishimo. Uko kwemera kuzakurinda ibibazo byinshi, kandi kugufashe guhangana n’ibibazo udashobora kugira icyo ukoraho. Nanone, kuzagufasha kwegera Imana, gutume ugira amahoro yo mu mutima, kandi wumve utuje. Byongeye kandi, bizatuma mu gihe kizaza ubaho iteka ryose muri Paradizo.
Ariko se ukwemera nyakuri ni iki, kandi se wakora iki kugira ngo ukugire?
^ par. 4 Soma muri Yesaya 49:15 mu Byanditswe Byera.


text:
IBIBAZO URUBYIRUKO RWIBAZA
Ese kugira ikinyabupfura hari icyo bimaze?
“Iyo ngiye kwinjira nta wujya amfungurira umuryango; ubwo se jye kuki nabikorera abandi?”
“Ariko se ubwo umuntu adakoresheje amagambo y’ikinyabupfura mu gihe ashaka kugira icyo asaba abandi cyangwa atavuze ngo ‘urakoze,’ cyangwa ngo ‘mbabarira’ ntiryarema?”
“Si ngombwa ko ngaragariza ikinyabupfura abo tuvukana. Na bo bazi ko turi umuryango umwe.”
Ese hari igihe ujya ubona ibintu utyo? Niba ari uko ubibona, ushobora kuba udasobanukiwe akamaro ko kugira ikinyabupfura!
Icyo ukwiriye kumenya ku birebana no kugira ikinyabupfura
Kugira ikinyabupfura bishobora kukugirira akamaro muri ubu buryo butatu:
Uko abantu bakuvuga. Uko ufata abandi bituma abantu bakubona neza cyangwa bakakubona nabi. Iyo ugira ikinyabupfura, abantu babona ko ukuze kandi ko uciye akenge, bigatuma na bo bakugaragariza ikinyabupfura. Ariko iyo nta kinyabupfura ugira, abantu bahita babona ko wikunda kandi bishobora gutuma udahabwa akazi cyangwa ukitesha ibindi bintu wari kubona. Nk’uko Bibiliya ibivuga, “umuntu w’umugome ashyira umubiri we mu kaga.”
—Imigani 11:17.
Imibanire yawe n’abandi. Bibiliya igira iti “mwambare urukundo, kuko ari rwo rwunga abantu mu buryo bwuzuye” (Abakolosayi 3:14). Ibyo ni na ko bimeze ku bihereranye n’ubucuti tugirana n’abandi. Abantu bakunda umuntu ugira ikinyabupfura kandi ubafata neza. Ubundi se ni nde wakwifuza kuba hamwe n’umuntu utagira ikinyabupfura cyangwa w’imico mibi?
Uko abandi bagufata. Umukobwa witwa Jennifer yaravuze ati “iyo ugira ikinyabupfura buri gihe, amaherezo usanga na ba bantu batagira ikinyabupfura bakikugaragariza.” Birumvikana ko atari ko bigenda iyo nta kinyabupfura ugira. Bibiliya igira iti ‘urugero mugeramo ni rwo namwe muzagererwamo.’
—Matayo 7:2.
Umwanzuro: Buri munsi tuba turi kumwe n’abandi bantu. Uko ubitwaraho bishobora guhindura uko bakubona n’uko bagufata. Bityo rero, kugira ikinyabupfura bifite akamaro!
Ibyo wanonosora
Isuzume urebe ko ugira ikinyabupfura. Ibaze ibibazo nk’ibi ngo “ese iyo mvugana n’abantu bakuru ngaragaza ko mbubaha? Ese njya nkoresha amagambo y’ikinyabupfura iyo nshaka kugira icyo nsaba abandi n’andi nk’aya ngo ‘mbabarira’ cyangwa ‘urakoze?’ Ese iyo hari umuntu umvugisha, mba nibereye ahandi, wenda ugasanga ndimo kwisomera mesaje cyangwa nzohereza? Ese ngaragaza ko nubaha ababyeyi banjye n’abo tuvukana, cyangwa nitwara uko mbonye bitewe gusa n’uko ari abo mu muryango?”
Bibiliya igira iti “ku birebana no kubahana, mufate iya mbere.”—Abaroma 12:10.
Ishyirireho intego. Andika ibintu bitatu ushobora kunonosora. Urugero, Allison ufite imyaka 15, yavuze ko icyo akeneye ari “ukumenya gutega amatwi, aho kuba umuntu ukunda kuvuga.” David ufite imyaka 19, we yavuze ko icyo akeneye kunonosora ari ukureka kwandika no gusoma ubutumwa mu gihe ari kumwe n’abagize umuryango we cyangwa incuti. Yaravuze ati “ibyo ni ukutubaha abandi. Ni nk’aho mba mvuze ngo ‘hari undi muntu nifuza kuvugana na we utari mwe.’” Edward ufite imyaka 17, yavuze ko agiye kujya yirinda guca abandi mu ijambo. Naho Jennifer twatangiriyeho, yiyemeje kugaragariza ikinyabupfura abantu bakuze. Yaravuze ati “nabasuhuzaga nihitira, ngahita nisangira incuti turi mu kigero kimwe. Ariko ubu nashyizeho imihati kugira ngo mbamenye neza kurushaho. Byatumye ndushaho kugaragaza ikinyabupfura!”
Bibiliya igira iti ‘ntimukite ku nyungu zanyu bwite mwibanda gusa ku bibareba, ahubwo nanone mwite ku nyungu z’abandi.’—Abafilipi 2:4.
Jya usuzuma ibyo wagezeho. Fata ukwezi kumwe usuzume imvugo cyangwa imyifatire ushaka kunonosora. Mu mpera z’uko kwezi, uzibaze uti “ni mu buhe buryo kugira ikinyabupfura byatumye ndushaho kuba umuntu mwiza? Ni he handi nkwiriye kunonosora?” Niba usanze hari ibindi ukwiriye kunonosora, ishyirireho izindi ntego.
Bibiliya igira iti “ibyo mushaka ko abantu babagirira, mube ari byo mubagirira namwe.”—Luka 6:31.


text:
Ikigo cy’Umujyi wa Kigali gihuza abakozi n’abakoresha kimaze guha akazi urubyiruko 1 200
Yanditswe na GATETE JEAN BOSCO
Umujyi wa Kigali ushishikajwe no gukemura ikibazo cy’ubushomeri mu rubyiruko rwaba urwize kimwe n’urwarangije kaminuza binyuze mu kigo cy’Umujyi wa Kigali ku bufatanye na Minisiteri y’abakozi ba Leta n’umurimo, GIZ n’abikorera, kikaba kimaze guha akazi urubyiruko 1 200.
Umukozi w’Umujyi wa Kigali Alex Bucyana uhagarariye umuyobozi mukuru by’agateganyo w’icyo kigo, avuga ko bafite gahunda yo kurushaho kugabanya umubare w’urubyiruko rudafite akazi, bakakabona binyuze mu kubahuza n’abakoresha. Ati “Muri serivisi dutanga harimo n’iyo guhuza abakozi n’abakoresha, ibi biba buri mwaka aho duhuriza hamwe abakozi n’abakoresha hagamijwe ko abakoresha babona abakozi bakeneye kandi babifitiye ubushobozi.”
Avuga ko kugeza ubu abakozi bagera ku 1200 bamaze kubona akazi binyuze muri iyo gahunda. Ati “Kuva ikigo gishinzwe abakozi 1200 bamaze kubona akazi muri bo abagera kuri 300 bihangiye imirimo abasigaye bahabwa akazi mu bigo bifite imirimo, ubu buryo burafasha kuko binyuze mu masezerano tuba twagiranye na bo tubafasha no guhitamo umukozi mwiza.”
Avuga ko uretse ubwo buryo bwo guhuza abashaka akazi n’abagafite banafite ubundi buryo bufasha abamaze igihe badafite akazi binyuze mu bujyanama, ati ”Dufite abakozi bagira inama abadafite akazi kuko iyo umuntu amaze igihe adafite akazi hari ingaruka bimugiraho, aha hari icyumba gifite mudasobwa 30 zifasha abarangije kaminuza badafite akazi gushakiraho amakuru ajyanye n’akazi, ibyo bikajyana no kubaha amahugurwa arimo n’ayo kwihangira imirimo. Aha ni ho abagore by’umwihariko tubahugurira gutinyuka umurimo binyuze mu mahugurwa bagenerwa.”
Dusingizimana Onesphore ni umwe mu rubyiruko rwarangije kaminuza, avuga ko nyuma yo kurangiza mu ishami ry’icyongereza, igifaransa hamwe n’uburezi yahisemo kugana icyo kigo hagamijwe ko na we kimwe n’abandi ahabonera amahirwe y’akazi.
Ati ”Narangije amashuri mu 2012 mu ishami ry’icyongereza, igifaransa, hamwe n’uburezi, naje hano mbibwiwe na mugenzi wange maze ukwezi niyandikishije, nshimira Umujyi wa Kigali kuko izi serivisi utanga ziradufasha cyane nka twe tuba tudafite akazi iyo tuje tubona aho dushakira akazi kuko internet ya hano ni ubuntu.”
Ituze Fulgencie na we yarangije muri rimwe mu mashuri y’ubumenyi ngiro, avuga ko kuza muri icyo kigo bibafasha nk’urubyiruko kudaheranwa n’irungu mu gihe batarabona akazi, ati “Nk’urubyiruko iyo tuje hano mu mahugurwa yo kwihangira imirimo tuhahurira n’abandi bize ibindi tugahurira mu mahugurwa, bidufasha gusangira ubumenyi, dufite gahunda yo kuzava hano nyuma y’iminsi 3 tuhafite tukazashaka umurimo dukora tuwuhuriyeho.”
Bucyana asoza asaba abarangiza kaminuza n’abandi guharanira gushaka umurimo. ati ”Baza hano bizeye neza cyane ko bahabona akazi, ndabasaba guharanira gushaka umurimo bityo abatawufite bakatugana, tuzakomeza natwe kurushaho kumenyekanisha iki kigo mu bakoresha hagamijwe ko turushaho kugabanya umubare w’abashomeri.”


text:
INKURU IVUGA IBYABAYE MU MIBEREHO
Umurimo w’igihe cyose—Aho wanyerekeje
Iyo ntekereje ku myaka 65 maze mu murimo w’igihe cyose, mu by’ukuri nshobora kuvuga ko ubuzima bwanjye bwaranzwe n’ibyishimo. Ibyo ntibivuga ko ntigeze mpura n’ibintu bibabaje cyangwa bica intege (Zab 34:12; 94:19). Ariko muri rusange, nagize ubuzima burangwa n’ibyishimo kandi bufite intego.
KU ITARIKI ya 7 Nzeri 1950, nabaye umwe mu bagize umuryango wa Beteli y’i Brooklyn. Icyo gihe uwo muryango wari ugizwe n’abavandimwe na bashiki bacu 355 bakomokaga mu bihugu bitandukanye, kandi bari bafite hagati y’imyaka 19 na 80. Abenshi muri bo bari Abakristo basutsweho umwuka.
UKO NATANGIYE GUKORERA YEHOVA
Mama ni we wanyigishije gukorera “Imana igira ibyishimo” (1 Tim 1:11). Yatangiye gukorera Yehova nkiri umwana. Ku itariki ya 1 Nyakanga 1939, ubwo nari mfite imyaka icumi, nabatirijwe mu ikoraniro rya zone (ubu ryitwa ikoraniro ry’akarere) ryabereye mu mugi wa Columbus muri leta ya Nebraska, muri Amerika. Twari abantu bagera ku ijana duteraniye mu nzu twari twakodesheje, kugira ngo twumve disikuru yari yafashwe n’ibyuma bifata amajwi yari yatanzwe na Joseph Rutherford, yari ifite umutwe uvuga ngo “Ubutegetsi bw’igitugu bwa Fashisime cyangwa umudendezo.” Igihe iyo disikuru yari igeze hagati, abantu biremye agatsiko hanze y’inzu nto twari duteraniyemo. Binjiye ku ngufu, bahagarika ikoraniro maze batwirukana mu mugi. Twagiye guteranira mu isambu y’umuvandimwe yari hafi y’uwo mugi, dukurikirana igice cyari gisigaye cy’iryo koraniro. Birumvikana ko ntigeze nibagirwa itariki nabatirijweho.
Mama yashyizeho imihati anyigisha ukuri kuva mu buto bwanjye. Nubwo papa yari umuntu mwiza akaba n’umubyeyi mwiza, ntiyashishikazwaga n’iby’idini cyangwa ngo anyigishe iby’Imana. Mama hamwe n’abandi Bahamya bo mu itorero rya Omaha banteye inkunga cyane.
MPINDURA ICYEREKEZO
Igihe nari hafi kurangiza amashuri yisumbuye, nagombaga gufata umwanzuro urebana n’uko nari kuzakoresha ubuzima bwanjye. Buri gihe iyo twabaga turi mu biruhuko byo mu cyi, nakoraga umurimo w’ubupayiniya bwo mu biruhuko (ubu witwa ubupayiniya bw’ubufasha), mfatanyije n’abandi bo mu kigero cyanjye.
Abavandimwe babiri bakiri bato b’abaseribateri bari barangije ishuri rya karindwi rya Gileyadi, ari bo John Chimiklis na Ted Jaracz, boherejwe gukora umurimo wo gusura amatorero mu gace k’iwacu. Natangajwe no kumenya ko bari mu kigero cy’imyaka 20. Icyo gihe nari mfite imyaka 18 kandi nari hafi kurangiza amashuri yisumbuye. Ndacyibuka igihe umuvandimwe Chimiklis yambazaga intego nari mfite mu buzima bwanjye. Ubwo nayimubwiraga, yarambwiye ati “ni byo, uzahite ukora umurimo w’igihe cyose. Ntiwamenya aho uzakwerekeza.” Iyo nama hamwe n’urugero abo bavandimwe bampaga byankoze ku mutima cyane. Ku bw’ibyo, maze kurangiza amashuri yisumbuye natangiye umurimo w’ubupayiniya mu mwaka wa 1948.
UKO NAGEZE KURI BETELI
Muri Nyakanga 1950, jye n’ababyeyi banjye twagiye mu ikoraniro mpuzamahanga ryabereye i Yankee Stadium, mu mugi wa New York City. Igihe twari muri iryo koraniro, nagiye mu nama y’abifuzaga gukora kuri Beteli. Nujuje fomu y’abifuza gukora kuri Beteli maze ndayitanga.
Nubwo papa atangaga ko nkora umurimo w’ubupayiniya ntaha mu rugo, yumvaga ko nagombaga gutanga amafaranga runaka yo kwishyura icyumba nabagamo n’ibyokurya. Ku bw’ibyo, umunsi umwe mu ntangiriro z’ukwezi kwa Kanama, ubwo nari ngiye gushaka akazi, nabanje kujya kureba mu gasanduku kacu k’amabaruwa. Nasanzemo ibaruwa yanjye yari iturutse i Brooklyn. Yari iya Nathan H. Knorr, wari wanditse ati “twabonye fomu wujuje usaba gukora kuri Beteli. Nabonye waremeye ko uzaguma kuri Beteli kugeza igihe Umwami azahagukurira. Ku bw’ibyo, ndifuza ko ku itariki ya 7 Nzeri 1950 waba wageze kuri Beteli iri ku muhanda wa 124 Columbia Heights, i Brooklyn, muri leta ya New York.”
Igihe papa yatahaga avuye ku kazi kuri uwo munsi, namubwiye ko nari nabonye akazi. Yaravuze ati “ni byiza rwose. Wakabonye he?” Naramushubije nti “kuri Beteli y’i Brooklyn, kandi nzajya mpembwa amadolari 10 ku kwezi.” Yabaye nk’ubabaye, ariko avuga ko niba ari ko nari nahisemo, nagombaga kwihatira kugakora neza. Nyuma yaho gato, mu mwaka wa 1953, yabatirijwe mu ikoraniro ryabereye i Yankee Stadium.
Igishimishije ni uko Alfred Nussrallah twakoranaga umurimo w’ubupayiniya na we icyo gihe yatumiriwe gukora kuri Beteli, maze turajyana. Nyuma yaje gushaka, maze we n’umugore we Joan biga ishuri rya Gileyadi, bajya kuba abamisiyonari muri Libani, nyuma yaho bagaruka muri Amerika maze bakora umurimo wo gusura amatorero.
INSHINGANO NAHAWE KURI BETELI
Nkigera kuri Beteli nabanje gukora mu Rwego Rushinzwe Guteranya Ibitabo. Igitabo cya mbere nateranyije cyavugaga ibirebana n’icyo idini ryamariye abantu (What Has Religion Done for Mankind?). Nyuma y’amezi agera ku munani, noherejwe gukora mu Rwego Rushinzwe Umurimo, rwari ruhagarariwe n’umuvandimwe Thomas J. Sullivan. Nishimiye gukorana na we no kungukirwa n’ubwenge n’ubushishozi yaronse mu myaka myinshi yari amaze mu muteguro.
Igihe nari maze imyaka hafi itatu nkora mu Rwego Rushinzwe Umurimo, Max Larson wari uhagarariye icapiro yambwiye ko umuvandimwe Knorr anshaka. Nibajije niba hari ikosa nari nakoze. Numvise nduhutse igihe umuvandimwe Knorr yambwiraga ko yashakaga kumenya niba narateganyaga kuzava kuri Beteli. Yifuzaga umuntu wo gukora mu biro bye igihe gito kandi yashakaga kureba niba nabishobora. Namubwiye ko ntateganyaga kuva kuri Beteli. Nishimiye kuba naramaze imyaka 20 yakurikiyeho nkora mu biro bye.
Njya mvuga ko ntari kubona amafaranga yo kwishyura ubumenyi nagize mbikesheje gukorana n’umuvandimwe Sullivan na Knorr, hamwe n’abandi bavandimwe bo kuri Beteli, urugero nka Milton Henschel, Klaus Jensen, Max Larson, Hugo Riemer na Grant Suiter. *
Abavandimwe nakoranye na bo bagiraga gahunda mu kazi bakoraga ku bw’inyungu z’umuteguro. Umuvandimwe Knorr yari umukozi wagiraga ishyaka ryinshi, wabaga ushaka ko umurimo w’Ubwami utera imbere uko bishoboka kose. Abakoraga mu biro bye bavugaga ko yari umuntu wishyikirwaho. Niyo twabaga tutabona ibintu kimwe na we, yaraturekaga tukamubwira ibyo dutekereza twisanzuye, kandi agakomeza kutwiringira.
Igihe kimwe, umuvandimwe Knorr yambwiye ibirebana n’akamaro ko kwita ku bintu bisa n’aho byoroheje. Urugero, yambwiye ko igihe yari ahagarariye icapiro, umuvandimwe Rutherford yajyaga amuhamagara kuri telefoni akamubwira ati “muvandimwe Knorr nuva mu icapiro uje kurya, unzanire amagoma. Ndayakeneye mu biro.” Umuvandimwe Knorr yambwiye ko yahitaga ajya mu bubiko bw’ibikoresho, agafata amagoma maze akayashyira mu mufuka. Hanyuma iyo saa sita zageraga, yayajyanaga mu biro by’umuvandimwe Rutherford. Nubwo byabaga ari ibintu byoroheje, byari bifitiye akamaro umuvandimwe Rutherford. Nyuma y’ibyo, umuvandimwe Knorr yarambwiye ati “nshimishwa no kugira amakaramu y’igiti aconze ku meza yanjye. Ndakwinginze rero, buri gitondo ujye uyahanshyirira.” Namaze imyaka myinshi nconga amakaramu ye y’igiti.
Umuvandimwe Knorr yakundaga kutubwira ko ari ngombwa gutega amatwi twitonze mu gihe dusabwe gukora umurimo runaka. Igihe kimwe yansobanuriye neza uko nari gukora akazi yari ampaye, ariko sinatega amatwi neza. Ibyo nakoze byatumye akorwa n’isoni. Byarambabaje cyane, maze mwandikira akandiko mubwira ko nababajwe n’ibyo nakoze, kandi ko numvaga ko ibyiza ari uko banyimura nkajya gukora ahandi. Nyuma yaho muri icyo gitondo, umuvandimwe Knorr yaje aho nakoreraga. Yarambwiye ati “Robert, nabonye akandiko kawe. Wakoze ikosa. Nari nabigusobanuriye neza, kandi ndizera ko ubutaha uzarushaho gutega amatwi witonze. Reka noneho dusubire mu kazi.” Nishimiye cyane amagambo meza yambwiye.
NIFUZA GUSHAKA
Igihe nari maze imyaka umunani nkora kuri Beteli, nta yindi gahunda nari mfite uretse gukomeza kuhakora. Ariko byarahindutse. Igihe twari mu ikoraniro mpuzamahanga ryabereye i Yankee Stadium n’i Polo Grounds mu mwaka wa 1958, nabonye umupayiniya witwa Lorraine Brookes nari narahuye na we mu mwaka wa 1955, igihe yakoreraga umurimo w’ubupayiniya i Montréal muri Kanada. Nishimiye uko yabonaga umurimo w’igihe cyose n’ukuntu yari yiteguye kujya aho ari ho hose umuteguro wa Yehova wari kumwohereza. Lorraine yari afite intego yo kwiga Ishuri rya Gileyadi. Igihe yari afite imyaka 22, yemerewe kwiga ishuri rya 27 mu mwaka wa 1956. Arirangije yoherejwe kuba umumisiyonari muri Burezili. Jye na Lorraine twongeye kugirana imishyikirano mu mwaka wa 1958, maze yemera ko tuzashakana. Twari dufite gahunda yo gushyingiranwa mu mwaka wari gukurikiraho, kandi twifuzaga gukorana umurimo w’ubumisiyonari.
Igihe nabwiraga umuvandimwe Knorr gahunda nari mfite, yangiriye inama yo gutegereza imyaka itatu tukabona gushakana, maze tugakora kuri Beteli y’i Brooklyn. Icyo gihe, kugira ngo abantu bakomeze kuba kuri Beteli nyuma yo gushyingiranwa, umwe muri bo yagombaga kuba amaze imyaka icumi cyangwa irenga ahakora, naho undi ahamaze nibura imyaka itatu. Bityo rero, Lorraine yemeye gukora imyaka ibiri kuri Beteli yo muri Burezili, n’undi mwaka umwe kuri Beteli y’i Brooklyn mbere y’uko dushyingiranwa.
Mu myaka ibiri ya mbere, nta bundi buryo bwo gushyikirana twari dufite uretse kwandikirana. Guterefona byari bihenze cyane, kandi icyo gihe nta interineti yabagaho. Igihe twashyingiranwaga ku itariki ya 16 Nzeri 1961, twatewe ishema no guhabwa disikuru n’umuvandimwe Knorr. Ni iby’ukuri ko iyo myaka mike twamaze dutegereje yasaga n’aho ari myinshi cyane. Ariko ubu, iyo dushubije amaso inyuma tukareba imyaka isaga 50 yaranzwe n’ibyishimo tumaze dushyingiranywe, twemera ko kuba twarategereje byatugiriye akamaro.
IZINDI NSHINGANO NAHAWE
Mu mwaka wa 1964, nahawe inshingano yo gusura ibindi bihugu ndi umugenzuzi usura ibiro by’amashami. Icyo gihe abagore ntibaherekezaga abagabo babo. Mu mwaka wa 1977 byarahindutse, abagore batangira kujya bajyana n’abagabo babo. Muri uwo mwaka, jye na Lorraine twaherekeje Grant na Edith Suiter bagiye gusura ibiro by’amashami byo mu Budage, muri Otirishiya, mu Bugiriki, muri Shipure, muri Turukiya no muri Isirayeli. Nasuye ibihugu bigera kuri 70 byo hirya no hino ku isi.
Igihe kimwe ubwo twari tugiye muri Burezili mu mwaka wa 1980, twanyuze mu mugi wa Belém uri kuri koma y’isi, aho Lorraine yari yarakoreye umurimo w’ubumisiyonari. Nanone twasuye abavandimwe b’i Manaus. Mu gihe cya disikuru yatangiwe muri sitade, twabonye itsinda ry’abantu bari bicaye hamwe, batakoraga nk’ibyo abandi Banyaburezili bakora. Abagore ntibasomanaga, n’abavandimwe ntibahanaga umukono. Kubera iki?
Bari Abahamya bagenzi bacu bari baturutse mu gace baciramo abarwaye ibibembe, kari hagati mu ishyamba rya Amazone. Kubera ko bangaga kwanduza abandi, birindaga kubakoraho. Icyakora, byadukoze ku mutima, kandi ntituzigera twibagirwa ukuntu mu maso habo hagaragaraga ibyishimo. Twabonye ko amagambo Yesaya yavuze ari ukuri. Yagize ati “abagaragu banjye bazarangurura ijwi ry’ibyishimo bitewe n’imimerere myiza yo mu mutima.”—Yes 65:14.
UBUZIMA BUFITE INTEGO KANDI BURANGWA N’IBYISHIMO
Jye na Lorraine dukunda gutekereza ku myaka isaga mirongo itandatu tumaze mu murimo wa Yehova. Twishimira cyane ukuntu twabonye imigisha myinshi bitewe n’uko twemeye ko Yehova atuyobora binyuze ku muteguro we. Nubwo ntagishobora gukora ingendo zo hirya no hino ku isi nka mbere, ndacyashobora gukora akazi kanjye ka buri munsi mfasha abagize Inteko Nyobozi. Mfasha Komite y’Abahuzabikorwa na Komite Ishinzwe Umurimo. Nishimira cyane uruhare ruto ngira mu gufasha abavandimwe bo ku isi hose. Dushimishwa no kubona abakiri bato benshi biyemeje gukora umurimo w’igihe cyose, bafite imitekerereze nk’iya Yesaya wavuze ati “ndi hano, ba ari jye utuma” (Yes 6:8). Iyo mbaga y’abakiri bato igaragaza ukuri kw’amagambo wa mugenzuzi w’akarere yambwiye kera ati “uzahite ukora umurimo w’igihe cyose. Ntiwamenya aho uzakwerekeza.”
^ par. 20 Niba wifuza gusoma inkuru zivuga ibyabaye mu mibereho ya bamwe muri abo bavandimwe, reba amagazeti y’Umunara w’Umurinzi akurikira: Thomas J. Sullivan (15 Kanama 1965, mu cyongereza); Klaus Jensen (1 Nzeri 1971, mu gifaransa); Max Larson (1 Nzeri 1989, mu gifaransa); Hugo Riemer (15 Nzeri 1964, mu cyongereza), na Grant Suiter (1 Ukuboza 1983, mu gifaransa).


text:
Mu biganiro byabahuje n’inzego zinyuranye bigamije kubagaragariza imiterere y’ingengo y’imari n’ibikorwa izifashishwamo, bamwe mu bacuruzi bavuga ko banyuzwe n’uko ingengo y’imari y’umwaka...
Tarii ya 8 Kamena 2017, Minisitiri w’Imari n’igenamigambi, Gatete Claver yeretse Inteko ishinga amategeko na Sena uko ingengo y’imari ya 2017/18 iteye...
Ubwo hatangizwaga icyumweru cyahariwe ubutaka mu Murenge wa Nyamabuye mu Karere ka Muhanga, abaturage bandikishije ubutaka bishimiye guhabwa ibyangombwa by’ubutaka bya burundu....
Mwulire, ni umwe mu mirenge 14 igize Akarere ka Rwamagana, Intara y’iburasirazuba. Abaturage b’uyu murenge batunzwe ahanini n’buhinzi n’ubworozi n’ibindi bikorwa bakora...
Mu mwaka washize wa 2016, Intara y’Iburasirazuba yahuye n’ikibazo cy’igabanuka ry’ibiribwa, ryatewe no kubura kw’imvura, ku buryo bamwe batatinye kuvuga ko hari...
Agace uyu murenge uherereyemo kakunze kurangwamo inzara nyinshi mu myaka yashize, leta y’u Rwanda imaze gushyiraho gahunda rusange yo kuzamura imibereho y’abaturage,...
Ubwo bakiraga ku mugaragaro amashanyarazi akomoka ku mirasire y’isuba bagejejweho na Polisi y’Igihugu muri gahunda ya Police week aba baturage bashimiye cyane...
Kuva tariki ya 31 Gicurasi kugeza kuya 2 Kamena 2017, I Rwamagana habereye imurikabikorwa ryateguwe n’Ihuriro ry’Abafanyabikorwa b’Akarere ka Rwamagana (JADF-Rwamagana), mu...
Bamwe mu baturage batuye mu murenge wa Gasaka ,mu karere ka Nyamagabe, bavuga ko hashize imyaka ibiri, bakoze imirimo itandukanye ku nyubako...
Murangwa Yusuf, Umuyobozi mukuru w’ikigo cy’ibarurishamibare , avuga ko igisobanuro gishya cyashyizweho n’Urwego mpuzamahanga rushinzwe umurimo, kigaragaza ko imibare mishya y’uko ubushomeri...


text:
Na: Tom Ndahiro
Imyaka 20 igiye kurangira jenoside ikorewe Abatutsi mu Rwanda. Iyo ni iyamenyekanye kuko na mbere hari ubundi bwicanyi bwari bwarabakorewe ariko ntibwitwe icyo cyaha ndengakamere. Iyo myaka 20 si mike, ariko si na myinshi ku bafite inshingano yo kureba ko icyo cyaha kidakwiye kuzongera kubaho ukundi mu Rwanda. Inzira iracyari ndende yo kurwanya abagifite ibyo bitekerezo.
Abantu basoma amakuru yo kuri Internet, bazi urubuga rwitwa Leprophete. Urwo rubuga rushingiye ku rwango bakanarushimangira, rwatangijwe n’abapadiri babiri ba diyosezi Gatolika ya Cyangugu.
Abo bapadiri, Nahimana Thomas, na Rudakemwa Fortunatus ni abapadiri bemewe bagikoresha umwuga wabo gukora ibinyuranye n’ibyo bitwa ko barahiriye.
Niwo muhamagaro babonye kurusha uwo kwigisha urukundo kurusha uwo bitwa ko yabahamagaye. Yezu Kristu.
Amashusho ya Yezu n’amagambo ye usanga muri Bibiliya niyo bakoresha gukomeza uwo mugambi wabo. Nabyanditse kenshi ariko Musenyeri Bimenyimana Jean Damascene ubayobora, bigaragara ko ntacyo bimubwiye.
N’umupadiri Evarist Nambaje wari waratinyutse kubamagana abagizi ba nabi baherutse kumwica. Ubu Nahimana Thomas urupfu rwa Padiri Nambaje ararutwerera FPR azi neza ko nta muntu wangaga nyakwigendera nk’abemera bimwe na ba nyiri leprophete.
Hari abapadiri bashima CDR
Inyandiko ya Padiri Nahimana masomye avuga kuri urwo rupfu yanyibukije wa mugani wa Kinyarwanda ngo “Intati y’impyisi yiyabiza maka”. Si ubwa mbere.
Kuri 23 Mata 2011, Padiri Rudakemwa yigeze kwandika ku rubuga rwabo yiyama uwo yise umusomyi wa Rushyashya.
Iyo nkuru mu ntangiriro igira iti: “CDR na FPR ni mahwi. Ndetse benshi bahamya ko FPR irusha CDR ububi.” Agakomeza avuga ngo “Nafatanije na mugenzi wanjye padiri Thomas Nahimana , dushinga urubuga leprophete naho urwitwa veritasinfo ntabwo ari urwacu rwose, nta n’aho duhuriye narwo.”
Uri umupadiri, kandi w’umunyarwanda, ugatinyuka kugereranya CDR n’inkotanyi uba ufite ikibazo. Witwa ko uri muzima, ukagereranya CDR na FPR nta kundi wabisobanura uretse kuba uri umujenosideri. Waba utari umujenosideri, waba uri umurwayi wo mu mutwe ku rwego rwo hejuru. Ni ibyo byombi.
Waba uru muzima cyangwa utari umujenosideri, abahagaritse jenoside ukabagereranya abateguye bakanakora jenoside? Waba utari umwicanyi cyangwa umusazi uwakoze jenoside ukamugereranya n’uwayihagaritse agahuza abishe n’abiciwe? Ukavuga ko abakoze jenoside aribo beza?!
Ku bantu bazi urwo rubuga rundi rwa veritasinfo, ni imbuga zitagira aho zitandukaniye mu ngengabitekerezo. Ikibitandukanya ni uko rumwe rwatangijwe n’abapadiri urundi rukaba ari urw’abalayiki.
Rudakemwa, yiyamye umuntu wasabaga ko urubuga rwabo rufatirwa ibyemezo. Muri abo basabaga ko urwo rubuga na ba nyirarwo bakomanyirizwa ni Padiri Nambaje.
Padiri Rudakemwa, yavuze ko ibyo we na mugenzi we padiri Thomas ngo “ndetse n’abandi benshi” bakora, ngo ni “uburenganzira, ni inshingano, ni ububasha buri munyarwanda wese afite…”
Ibi musenyeri Bimenyimana yarabibonye aricecekera. Kwigisha urwango ukoresheje ijambo ry’Imana, byabaye inshingano y’umupadiri ryari? Iyo nshingano yayihawe na nde? Kuba yarabyanditse ntabibazwe n’umuyobora ubwo wenda koko ni inshingano yahawe!
Padiri Rudakemwa yageze aho na yezu amutangaho umuhamya mu rwango yigisha. “Naho kuri bariya bapadiri usaba ko bafatirwa ibyemezo bikakaye, ndongera ngusubirire mu magambo ya Yezu. Ubwo yinjira mu mugi wa Yeruzalemu ku cyumweru cya Mashami, Abafarizayi baramubwiye ngo “Bwira Abigishwa bawe baceceke, bari kutumena amatwi”. Yezu yarabashubije ati “Ndababwiye: n’iyo aba baceceka, amabuye yo yasakuza” (Lk19, 39-40).”
Umuntu asomye ibyo aba bitwa abapadiri, banyuranya n’ibyo bakagombye kwigisha, wakwibaza ko kiliziya yose ibishyigikiye. Sibyo. Si Kiliziya ibibatuma. Muri iyo kiliziya hari abishe ariko na benshi babo barishwe bishwe n’abo bahuje kwemera.
Umuhamagaro w’aba leprophete si uwa Kiliziya Gatolika ni uw’abajenosideri. Ikosa ry’abayobozi ba kiliziya ni ukudafatira ibyemezo izi mpuzamugambi. Ni abanyeshuri ba Bucyana Martin, Edouard Bandetse cyangwa Rypa Bantari? Aya ni amazina y’Impuzamugambi zikomeye mu cyahoze ari Cyangugu.
Kiliziya yasabwe gufasha Interahamwe
Gutangizwa kwa radiyo RTLM, yari intambwe ikomeye mu mugambi wa jenoside. Abaturage batabonaga ngo basome ibinyamakuru by’urwango by’amashyaka MRND na CDR batangiye kwigishwa hakoreshejwe iyo radiyo.
Mu ntangiriro z’ukwezi kw’Ukuboza 1993[1] iyo radiyo yanyujijeho ikiganiro cyavugaga ku “Abagome n’Abagambanyi”. Uwagiteguye akanagitanga ni Gaspar Gahigi wayoboraga gahunda za buri munsi za RTLM.
Icyo kiganiro cyari cyahariwe gahunda isanzwe ya RTLM yo kurwanya amasezerano y’amahoro ya Arusha no kwamamaza ibitekerezo byamamaza jenoside. Ayo masezerano, abateguye jenoside bavugaga ko agamije kwambura ubutegetsi abo bitaga “rubanda”, ababubambuye bitwa “abagome n’abagambanyi”.
Muri icyo kiganiro, Gahigi yasabye za Kiliziya n’abihay’Imana muri rusange gufasha abari ku ruhande rwa RTLM na “rubanda nyamwinshi” kubarwanira intambara.
Kugirango bajye muri urwo rugamba Gahigi yabumvishije ko bafite uruhare mu guharanira demokarasi mu bihugu barimo ngo kandi ko badashinzwe umubiri w’abantu gusa, ngo ahubwo ko bagomba ‘gufasha abaturage’ kugira ngo ‘basubirane ubutegetsi bwabo babuhe uwo bashaka’.
Gahigi yavuze ibyo anagaragaza ko hari inama y’abayobozi b’amadini yari yabereye kuri Hotel de Diplomate, bityo imyamzuro ngo bari bagezeho akaba ari yo yashingiragaho.
Yafashe umwanya yerekana ko ‘Kiliziya Gatolika, ifite iperereza rya mbere” ku isi kurusha na CIA, FBI (Abanyamerika), KGB y’Abarusiya, Mossad y’Abisirayeri etc.
Muri icyo kiganiro Gahigi yasobanuye impamvu z’ubwo buhangange mu iperereza rya Kiliziya Gatolika, ko ngo “rijya mu mijyi rikajya mu bategetsi, rikagenda rikagaba n’amashami mu cyaro, kugeza ku muturage uyu wa rwimbi … bazi rero kuva ku mutegetsi kugeza ku muturage wo mu cyaro iki kivuga inyoni n’inyamaswa”.
Gahigi yasobanuye bihagije ko ngo “abantu ba Kiliziya baba bazi abo bantu bose, bazi ababi, bazi abeza, bazi abicanyi…” Yongeraho ko ngo baba banazi “abagambanyi, bazi abagome.”
Kugirango icyo asaba Kiliziya cyumvikane neza, na nyuma yo kuyishima ko ifite iperereza kurusha undi wese ku isi, Gahigi ati: “Kiliziya rero ikaba igomba gufasha abaturage nyine kudashyira imbere abantu b’ibisambo, kudashyira imbere abantu b’abagome, kudashyira imbere abantu b’abagambanyi.
Gahigi ati: “Kiliziya rero koko niba yemera ko igomba kurengera umuntu udafite intege, ni ukuvuga ko igomba no kumufasha kudashyira imbere abantu bazamara rubanda, abantu b’abicanyi, abantu b’abagome, abantu b’abagambanyi”
Yasabye ko Kiliziya yafasha rubanda ikabatiza ingufu kugira ngo bambure ubutegetsi abantu “babwiha ku ngufu”, abantu “babushimuta” babyitirira rubanda, bagatuma “amatora” aba kandi “bakigisha” na rubanda “gushishoza” no noneho rubanda “koko rukihitiramo abayobozi barukwiye”.
Gahigi yasabye Kiliziya ko idakwiye kujya yicecekera ikajya ku ruhande rw’abantu batifite, badafite intege, ikwiye gushaka ukuri, igahagurutswa n’ukuri n’imibereho myiza y’abaturage, igahagurutswa n’uko hajyaho abategetsi babereye rubanda, kandi bagashyirwaho na rubanda binyuze mu matora.”
Gahigi, wabanje kuyobora kuba umwanditsi mukuru w’ikinyamakuru cya MRND cyitwa UMURARWANSHYAKA, muri icyo kiganiro yibukije abo mu kiliziya n’abihayimana ko bagomba “kugira umurava, bakibuka ngo ko Imana atari igisambo”, ngo kandi kiliziya ikagira uruhare rwo gushakira ubufasha rubanda rudafite intege.
Gahigi yashoje yumvikanisha ko “abategetsi nyine bahagarariye Imana, batari ibisambo, batari abajura, batari abicanyi, …Kiliziya ikabigiramo uruhare, noneho koko abategetsi bagahagararira Imana nk’uko kiliziya ibivuga.” Nyuma y’ubwo butumwa hakurikiyeho umuziki wa Bikindi.
Ni ibintu bisanzwe cyane ko abategura jenoside, nk’aba CDR biyita ba nyiramukubitwa kugirango abazabayoboka n’abazashishikarira ubwicanyi bakabikorana umurava.
Nta gitangaza na busa kubona ko abo bapadiri b’i Cyangugu bihandagaza bakandika ibyo twakwita amahano ariko Myr. Bimenyimana agaterera agati mu ryinyo. Yumviye RTLM mubyo kurwanya “Abagome n’abagambanyi”?
Imvugo nk’iyi yo gushimagiza abantu ngo bakore niyo yitwa amareshyamugeni. RTLM yasabaga kiliziya Gatolika kuyifasha mu mugambi wa jenoside baratangiye tukaba tuzabigarukaho mu nyandiko izakurikira iyi.
Izi nyandiko ku buhamya bw’amateka ni izigamije kwerekana ukuri kw’ibyabaye no gufasha abatazi ibyabaye kubera ko batari bavuka cyangwa bari bato cyane jenoside itegurwa. Abanyarwanda bato nibo bafite uruhare rw’ibanze mu gukumira icyo cyaha, no kubageza ku ntego ya “NTIBIKABE” cyangwa “NEVER AGAIN”.
Kugirango umenye Imvo n’imvano ya jenoside yabereye mu Rwanda, kurikira Umuhamya w’Amateka (Témoin de l’histoire) ku kuri blog: https://umuvugizi.wordpress.com/
[1] Prosecution Exhibit No 136A/288A in case No ICTR-99-52-T tendered on 20 March 2002


text:
INGINGO YO KU GIFUBIKO | ESE ABAPFUYE BAZAZUKA?
Hari ibihe byiringiro ku bantu bapfuye?
Ese abapfuye bashobora kongera kuba bazima?
IGISUBIZO BIBILIYA ITANGA. “Igihe kigiye kugera, maze abari mu mva bose bumve ijwi rya [Yesu] bavemo.”
Yesu yahanuye ko igihe Ubwami bwe buzaba butegeka abapfuye bazava mu mva. Fernando twavuze mu ngingo ibanziriza iyi, yaravuze ati “igihe nasomaga ku ncuro ya mbere amagambo yo muri Yohana 5:28, 29, naratangaye cyane. Ayo magambo yatumye ngira ibyiringiro bihamye, ntangira kumva ko ibyiza biri imbere.”
Umugabo w’indahemuka witwaga Yobu yiringiraga ko napfa Imana izamuzura. Yobu yarabajije ati “ese umugabo w’umunyambaraga apfuye, yakongera kubaho?” Hanyuma yasubizanyije icyizere agira ati “mu minsi yose y’imirimo yanjye y’agahato [mu mva], nzategereza kugeza igihe nzabonera ihumure. Uzahamagara nanjye nkwitabe.”
Inyigisho y’umuzuko ntiyari nshyashya kuri Marita mushiki wa Lazaro. Lazaro amaze gupfa Yesu yabwiye Marita ati “musaza wawe arazuka.” Marita yaramushubije ati “nzi ko azazuka ku muzuko wo ku munsi wa nyuma.” Hanyuma Yesu yaramubwiye ati “ni jye kuzuka n’ubuzima. Unyizera wese naho yapfa, azongera abe muzima” (Yohana 11:23-25). Hanyuma Yesu yazuye Lazaro. Iyo nkuru ishimishije cyane, iduha umusogongero w’ibintu bikomeye kurushaho bizabaho mu gihe kizaza. Tekereza ukuntu bizaba bimeze, igihe hirya no hino ku isi abantu bazaba bazuka!
Ese hari abazazukira kujya mu ijuru?
IGISUBIZO BIBILIYA ITANGA. Ijambo ry’Imana rivuga ko umuzuko wa Yesu utandukanye n’iy’abandi umunani bazutse bavugwa muri Bibiliya. Abo bantu umunani bazukiye hano ku isi. Bibiliya ivuga iby’umuzuko wa Yesu igira iti “Yesu Kristo yagiye mu ijuru none ubu ari iburyo bw’Imana” (1 Petero 3:21, 22). Ese Yesu ni we wenyine wazutse akajya mu ijuru? Yesu yari yarabwiye abigishwa be ati “niba ngiye kubategurira umwanya, nzagaruka kandi nzabakira iwanjye, kugira ngo aho ndi abe ari ho namwe muba.”
Kristo yagiye mu ijuru hanyuma yitegura kwakira bamwe mu bigishwa be. Abazukira kujya mu ijuru ni abantu 144.000 (Ibyahishuwe 14:1, 3). Ariko se abo bigishwa ba Yesu b’inkoramutima bazaba bagiye gukora iki mu ijuru?
Bazaba bafite akazi kenshi. Ibyanditswe bigira biti “umuntu wese uzuka mu muzuko wa mbere arahirwa kandi ni uwera; urupfu rwa kabiri ntirubasha kugira icyo rutwara abantu nk’abo, ahubwo bazaba abatambyi b’Imana na Kristo, kandi bazategekana na we ari abami mu gihe cy’imyaka igihumbi” (Ibyahishuwe 20:6). Abazukira kujya mu ijuru bazaba abami n’abatambyi, bafatanye na Kristo gutegeka isi.
Abandi bazazuka ni ba nde?
IGISUBIZO BIBILIYA ITANGA. Intumwa Pawulo yagize ati “mfite ibyiringiro ku Mana, ari na byo byiringiro aba bantu na bo bafite, ko hazabaho umuzuko w’abakiranutsi n’abakiranirwa.”
Muri abo ‘bakiranutsi’ Pawulo yavuze harimo ba nde? Reka turebe bamwe muri bo. Igihe umugaragu w’Imana witwaga Daniyeli yari ageze mu marembera y’ubuzima bwe yarabwiwe ngo “uzaruhuka. Ariko ku iherezo ry’iminsi uzahaguruka uhagarare mu mugabane wawe” (Daniyeli 12:13). Daniyeli azazukira he? Bibiliya igira iti “abakiranutsi bazaragwa isi, kandi bazayituraho iteka ryose” (Zaburi 37:29). Nanone Yesu yagize ati “hahirwa abitonda, kuko bazaragwa isi” (Matayo 5:5). Daniyeli n’abandi bagabo n’abagore babaye indahemuka bazazukira kuba ku Isi iteka ryose.
Naho se “abakiranirwa” Pawulo yavuze ni ba nde? Ni abantu babarirwa muri za miriyari babaye ku isi hanyuma bagapfa. Abenshi muri bo ntibigeze bigishwa ukuri ko muri Bibiliya ngo babone uko bashyira mu bikorwa ibyo ivuga. Nibamara kuzuka, bazigishwa bamenye Yehova * na Yesu kandi babakunde (Yohana 17:3). Abemera gukorera Imana bose bazagororerwa kubaho iteka nk’uko na yo ihoraho iteka.
Abemera gukorera Imana bose bazahabwa ingororano yo kuzabaho iteka bishimye, kandi bafite ubuzima buzira umuze
Isi izaba imeze ite?
IGISUBIZO BIBILIYA ITANGA. Imana “izahanagura amarira yose ku maso yabo, kandi urupfu ntiruzabaho ukundi” (Ibyahishuwe 21:4). “Bazubaka amazu bayabemo, kandi bazatera inzabibu barye imbuto zazo.”
Ngaho tekereza ukuntu kuba muri iyo si bizaba bimeze, uri kumwe n’abawe bazaba bazutse! Ariko se ni iki kitwemeza ko umuzuko uzabaho?
^ par. 15 Bibiliya igaragaza ko izina ry’Imana ari Yehova.


text:
Nyanza: Umurenge urimo umujyi wasabwe kwiminjiramo agafu
Mu nama yahuje abanyamabanga Nshingwabikorwa b’utugali tugize umurenge wa Busasamana n’abakozi bawo ikaba yari iyobowe n’umuyobozi w’akarere ka Nyanza Murenzi Abdallah yasabye ko uwo murenge w’umujyi wiminjiramo agafu ukagaragaza itandukaniro ryawo n’indi mirenge y’icyaro.
Nk’uko byatangajwe muri iyo nama umurenge wa Busasamana ufite amahirwe urusha indi mirenge y’icyaro nko kuba ibiro by’akarere ka Nyanza ndetse n’icyicaro cy’Intara y’Amajyepfo ariho bibarizwa.
Byongeye umurenge wa Busasamana uherereyemo ibikorwa binyuranye bikurura ba mukerarugendo baza gusura ingoro y’umwami Mutara wa III Rudahigwa hamwe n’inzu y’ubugeni aho bagaragarizwa amateka y’u Rwanda rwo hambere.
Ashingiye kuri ayo mahirwe yose uwo murenge ufite umuyobozi w’akarere ka Nyanza Murenzi Abdallah yavuze ko umurenge wa Busasamana ugomba kuba umujyi utoshye umuntu ageramo akakirwa n’amafu n’amahumbezi ndetse n’abaturage baho bakaba bakeye.
Usibye ubwiza bugaragarira amaso umuyobozi w’akarere yanavuze ko abaturage baho bagomba kuba bateye imbere mu buryo bw’imyumvire bakangurirwa ubwisungane mu kwivuza ndetse n’izindi gahunda zibaganisha ku iterambere bakazumva mbere y’abandi.
Mu magambo ye bwite yabivuze atya: “ Kuba ubuyobozi bw’akarere ka Nyanza bwakiriye ibirori by’umunsi mukuru bikabera muri uyu  murenge ariko abaturage bakabura bitanga isura mbi.â€
Abayobozi bari muri iyo nama nabo yagaruste ku mikorere yabo avuga ko bagomba kuyinoza bakegera abaturage bayoboye kugira ngo babafashe mu buryo bw’imyumvire ndetse banashishikarizwe kwiteza imbere.
Yagize ati: “Umuyobozi iyo utumva neza gahunda ziri mu nshingano ze n’umuturage nawe ntaho yahera azumvaâ€
Ku ruhande rw’umunyamabanga Nshingwabikorwa w’umurenge wa Busasamana, Muganamfura Sylvestre kimwe n’abakozi bakorera ku rwego rw’utugali bari kumwe bijeje umuyobozi w’akarere ka Nyanza kugaragaza impinduka mu mikorere yabo ya buri munsi.
Muri rusange abari muri iyo nama bishimiye intambwe umurenge wa Busasamana umaze gutera mu iterambere rishingiye ku mibereho myiza y’abaturage ariko bayisoje  biyemeza gukomeza kujya imbere ngo kuko intambwe iracyari ndende mu rugamba rwo kwiteza imbere.


text:
Ibi umuyobozi wa Rwanda Inspiration Back Up Ishimwe Dieudonne nyabitangarije abanyamakuru mu kiganiro bagiranye avuga ko iki ari igitekerezo bagiye bahabwa n'abantu banyuranye bagaragazaga ko hari abakobwa bagorwa no gusobanura imishinga yabo mu ndimi babwirwaga gusa kuri ubu ngo indimi enye nizo zemeye.
Indimi zemerwe ni Ikinyarwanda, Igifaransa, icyongereza n’Igiswahili. Ishimwe Dieudonne yongeraho ko amanota yazo azaba angana. Kuri ubu kwiyandikisha ku bakobwa bifuza kwitabira irushanwa rya Nyampinga w’u Rwanda 2018 biratangira tariki ya 14 Ukuboza 2017, ibisabwa ku mukobwa uzitabira iri rushanwa byo nubusanzwe ntacyahindutse ninkibyasabwaga mu myaka yatambutse.
Ibi byabereye mu kiganiro n'abanyamakuru
Ibisabwa uwiyandikisha:
- Kuba ari Umunyarwandakazi
- Kuba afite imyaka hagati ya 18 na 24
- Kuba byibuze yararangije amashuri yisumbuye
- Kuba azi kuvuga neza ikinyarwanda n’urundi rurimi nk’Icyongereza cyangwa Igifaransa
- Kuba afite uburebure guhera kuri metero 1,70
- Kuba afite hagati y’ibiro 45 na 70
- Kuba atarigeze abyara
- Kuba yiteguye kuba mu Rwanda mu gihe cy’umwaka umwe aramutse atowe
- Kudashaka umugabo mu gihe akiri Nyampinga
- Kuba yiteguye guserukira u Rwanda igihe cyose ahamagawe
- Kuba yiteguye gukurikiza amabwiriza n’amategeko agenga Miss Rwanda
Iyi modoka yari yateguwe ni iyo kwerekana ko uzatsinda azahabwa imodoka naho imodoka nyiri zina izava ku ruganda muri Gashyantare 2018
Ikindi cyavuzwe ni uko bitewe n’uburyo igikorwa gikura, kuri iyi nshuro imodoka izahabwa Nyampinga w’u Rwanda ari imodoka nshya izaba ivuye ku ruganda cyane ko Ishimwe Dieudonne yabwiye abanyamakuru ko imodoka nyampinga w’u Rwanda 2018 azahabwa izarangira gukorwa muri Gashyantare 2018. Ibi bikaba byanahamijwe n’uwari uhagarariye RwandaMotor wahamije ko bamaze gutanga komande y’imodoka izahabwa Nyampinga w’u Rwanda 2018 ikazasohoka mu ruganda muri Gashyantare 2018.
Tubibutse ko iki gikorwa cyo gutora Nyampinga w’u Rwanda cyamaze gutangira,nyuma y’uko abakobwa bamaze kwiyandikisha tariki 13 Mutarama 2018 hazatangira igikorwa cyo kureba abazaba bahagarariye buri ntara bikazashyirwaho akadomo n’ibirori byo gutora Nyampinga w’u Rwanda 2018 kizaba tariki 24 Gashyantare 2018.
Uko gahunda ya Miss Rwanda 2018 iteganyijwe
Muri iki kiganiro n’abanyamakuru Ishimwe Dieudonne yabwiye abanyamakuru ko iki gikorwa gitangijwe kuri uyu wa Gatatu tariki 13 Ukuboza 2017 aho abakobwa bazatangira kwiyandikisha mu ijoro ryo ku wa gatatu rishyira ku wa kane tariki 13-14 Ukuboza 2017 hakazakurikiraho igikorwa cy’amajonjora y’ibanze.
Igikorwa kizatangira tariki 13 Mutarama 2018 mu karere ka Musanze, tariki 14 Mutarama 2018 mu karere ka Rubavu, 20 Mutarama 2018 mu karere ka Huye, tariki 21 Mutarama 2018 mu karere ka Kayonza mu gihe Kigali bazajonjora tariki 27 Mutarama 2018. Nyuma yo gutoranya abakobwa tariki 10 Gashyantare 2018 hazabaho irindi jonjora ry’ibanze rizitabirwa n’abakobwa mirongo itatu hakazavanwamo 20 berekeza mu mwiherero aho kuba cumi na batanu nk’ibisanzwe.
Nyuma y’iri jonjora ry’ibanze tariki 24 Gashyantare 2018 ni bwo hazatangazwa Nyampinga w’u Rwanda igikorwa kizabera muri Kigali Convention Center aho kuba Camp Kigali nk’uko benshi bari babimenyereye. Usibye izi mpinduka zavuzwe ariko hamaze kwiyongeraho kuba abakobwa bazahatana bazakoreshwa ibizami mu gihe bari mu mwiherero. Ibi bizami byiswe Pre Judgement Exams bizakorwa ku buryo bwanditse kimwe no kubazwa (Interviews).


text:
Nyuma yo kwiga ku cyanditswe kivuga ku mpinduka Imana yiteze ku bakristo (Inyigisho ya 1, 2 n’iya 3 zishingiye ku Baroma 12:2), uyu munsi ndavuga ku mpamvu zidutera guhinduka.
Natekereje impamvu 2 zikomeye:
1. Imbabazi twagiriwe.
Nashimishijwe n’uburyo Pawulo yanditse ngo "ku bw’imbabazi z’Imana" (Rom 12:1). Nibajije imbabazi z’Imana Pawulo avuga izo arizo nsanga mu bice bibanziriza kiriya yaragiye azigarukaho kenshi. Ibi byatumye numva ko imbabazi twagiriwe n’Imana ariyo mpamvu ya mbere idutera guhinduka. Ziriya mbabazi zirahagije kugira ngo umuntu yihe intego yo guhinduka.
Umuntu wamenye neza ko yakuwe mu rupfu rw’Iteka ntiyakomeza kubaho uko yishakiye? Uwakize indwara ikomeye akuramo n’isomo ryo kwitwararika ngo itazamufata. Uwakuriwe ho ibihano arigengesera ngo ubutaha bitazamufata. Umukristo nyawe agomba kwitwara nk’uwagiriwe imbabazi bityo agahindura imyitwarire kugira ngo azigumemo. Ntabwo twababariwe ngo tugume mu byaha ahubwo guhinduka biduha kuguma mu mbabazi z’Imana!
2. Urukundo Imana yadukunze. Impinduka niyo igaragaza urukundo dukunda Imana. Iyo Umuhungu akunze umukobwa, hari imyitwarire agaragaza. Atandukana n’abandi bakobwa, yitwara nk’ufite fiancée, yereka uwo mukobwa urukundo n’ubwitonzi. Ahindura inshuti, agahindura imivugire, imikorere, muri make arahinduka wese. Abaho nk’utakigenga! Biragoye kuvuga ko umuntu akunda Imana ntacyo yaretse ku bwayo. Pawulo ati ’’ntituri abacyu ngo twigenge!’’
Kubw’urukundo twakunzwe, turasabwa impinduka. None se umukristo utaramenya guhindura inshuti, wibera mu kabare, wibera mu biganiro bipfuye, ugisambana, ukirwana, ugisinda, ukibeshya, etc. Ubwo se yavuga ko akunda Imana ate? Urukundo rw’Imana nyarwo rudutera kubaha amategeko yayo.
Yesu ati muri inshuti zanjye nimukora ibyo mbategeka (Yoh. 15:14), ati nimwitondera amategeko (bivuga ngo ayo mategeko n’abahindura)muzaguma mu rukundo rwanjye (Yoh. 15:10). Guhinduka niko kukugumisha mu rukundo.
Wewe utarahinduka, ongera ubitekerezeho kandi wihe umuhigo.
Umunsi mwiza kuri twese!
Dr Fidèle MASENGO, Foursquare Gospel Church Kimironko masengof@yahoo.fr


text:
Abahagarariye amadini n’amatorero baturutse mu mpande zitandukaye z’isi bagiye guteranira mu nama mpuzamahanga, izabera i Morocco (Maroc), ikazaba igamije kureba uburyo hafatwa ingamba zo kurengera umubare nyamuke w’abakristo bakomeje gukorerwa ihohoterwa hirya no hino mu bihugu bitandukanye cyane cyane ibyiganjemo abayoboke b’idini ya Isilamu.
ChristianToday yatangaje ko iyi inama y’iminsi ine izaba kuva tariki 24/01 kugeza 27/01/2015, izahuza impuguke zizaturuka mu idini ya Isilamu barenga 300 bazaturuka mu bihugu biganjemo birimo Misiri, Turukiya, Iraki, Pakistani na Irani. Hazaza kandi n’abahagarariye abakristo mu bihugu bitandukanye harimo azaturuka Vatikani, Palestina, Amerika n’ahandi, n’abaminisitiri bazahagararira ibihugu byabo.
Nubwo iyi nama yatumijwe ahanini n’Abasilamu ariko igamije kwigira hamwe icyakorwa mu rwego rwo gusigasira uburenganzira bw’abakristo bakomeje guhohoterwa no gutotezwa bikabije, kandi ababikora bakitwaza amahame akaze ya Isilamu bagenderaho.
Abakora ibi kenshi bavuga byemewe n’idini yabo. Abazateranira muri iyi nama bakazarebera hamwe uko habaho ubwumvikane ku mpande zombi bakabasha kubana mu mahoro.


text:
Abakuze bagera ku 6,000 bo mu Turere turindwi tugize Intara y’Uburengerazuba bagiye gufashwa kwiga kwandika, gusoma no kubara mu mushingwa uzamara imyaka ine n’igice.
Uyu mushinga uzaterwa inkunga ingana na Miliyari imwe na miliyoni Magana abiri z’amafaranga y’u Rwanda na Leta ya Ecosse( Scotland) uzashyirwa mu bikorwa n’Ikigo Nyarwanda cy’Ubushakashatsi “IPAR-Rwanda” na College y’Uburezi ya Kaminuza y’u Rwanda(UR-CoE) ukazayoborwa na Kaminuza yo muri Ecosse yitwa “Aberdeen University”.
Ubwo uyu mushinga werekwagwa abafatanyabikorwa basaga 40 bari muri gisata cy’uburezi i Kigali tariki ya 12 Mutarama 2018, Eugenie Kayitesi, Umuyobozi wa IPAR-Rwanda yabwiye abanyamakuru ko uyu mushinga uzamara imyaka ine n’igice uhereye muri Mutarama 2018.
Kayitesi yagize ati “kwigisha abakuze bizakorwa bigishwa ibyo bakeneye”. Yakomeje avuga ko mu guhitamo Intara y’Uburengerazuba hagendewe ku bushakashatsi bwakozwe n’Ikigo cy’Igihugu cy’Ibarurishamibare (NISR) cyagaragaje ko muri iyi ntara nibura 30% y’abayituye bafite imyaka 18 kuzamura batazi gusoma no kwandika.
Kayitesi yakomeje agira ati “turi mu gihe cy’iterambere aho gukoresha “computer” n’ibindi byose bijyanye n’ikoranabuhanga bisaba kuba uzi kwandika no gusoma. Kuba hari abatabizi bituma batabasha kugira uruhare runini mu iterambere ryabo ndetse n’iry’Igihugu muri rusange”.
Uyu mushinga uzashyirwa mu bikorwa mu bice bibiri. Igice cya mbere kizibinda ku bushakashatsi aho IPAR-Rwanda izabaza abaturajye icyo bumva bashaka guhugurwamo mu bijyanye no kumenya kwandika, gusoma no kubara. Ibisubizo by’abaturage ni byo bizatanga umurongo wo gukora gahunda y’amahurgurwa ku baturage bayakeneye.
Igice cya kabiri kizashyirwa mu bikorwa na Koleji y’Uburezi ya Kaminuza y’u Rwanda ifatanyije n’amashuri atatu yigisha abarimu mu Ntara y’Uburengerazuba harimo irya Rubengera mu Karere ka Karongi, irya Mururu mu Karere ka Rusizi n’irya Gacuba II mu Karere ka Rubavu. Muri iki kicyiro, abakozi batanu ba Koji y’Uburezi bazaba barahuguwe bazategura gahunda y’uburyo iyi gahunda yose yo kwigisha abakuze izagenda. Hazanahugurwa kandi abarimu 15 bavuye mu mashuri 3 yigisha abarimu mu Ntara y’Uburengerazuba ari nabo bazahugura abarenga ijana bazajya kwigisha abakuze gusoma, kwandika no kubara.
Uyu mushinga kandi uzanasiga u Rwanda rufite impamyabumenyi y’ikiciro cya gtatutu cya Kaminuza mu bijyanye no kwigisha abakuze (Post Graduate Diploma in Social Practices Approach in Adult Literacies Education Programme) itangijwe muri Koleji (College) y’Uburezi ya Kaminuza y’u Rwanda, izaba ari inshuro ya mbere itangijwe mu Rwanda.
Prof Nzabarirwa Wenceslas Umwarimu muri Koleji y’Uburezi ya Kaminuza y’u Rwanda ni umwe mu bazafasha gushyira uyu mushinga mu bikorwa.
Yagaragaje akamaro ko kwigisha umuntu ukuze ati “kwigisha abakuze ni ingenzi, igihugu nticyatera imbere kidafite abazi gusoma no kwandika”.
Yakomeje agira ati “turashaka kurenga gusoma no kwandika hakaziyongeraho no gushyira mu bikorwa ibyo umuntu yize akarushaho kwiteza imbere”.
Byitezwe ko uyu mushinga uzafasha Leta gutanga ubumenyi bwagenderwaho hategurwa ingamba nyazo z’ukuntu abakuze bakwigishwa gusoma, kwandika no kubara mu bice byose by’igihugu.


text:
Uko iterambere rigenda rizamuka ni nako byinshi bigenda bihindukana naryo mu ngeri zose z’ubuzima. Abakora ubucuruzi nabo niko bashyiraho uburyo bwihariye bwo kwita ku babagana mu rwego rwo kubigarurira bakabibagiza ahandi bashoboraga gutekereza.
Good Girl Sex Resort, ni agace abakerarugendo baruhukiramo kakagira na hoteli mu mujyi wa Cartagena muri Colombia hafi y’inyanja. Ifite uburyo butamenyerewe bwo kwita ku bakiriya, aho ababagana bakirizwa inzoga nyinshi, ikiyobyabwenge cya cocaine n’abakobwa babashimisha mu buriri.
Kwinjira muri ako gace wishyura amadolari ari hagati ya 599 na 1499 harimo kurara ijoro rimwe.
Iyi hoteli ifite ibindi byose wasanga mu zindi hoteli ariko ikagira umwihariko w’uko umugabo uhagiye aticwa n’irari yifuza abakobwa, bwa mbere uhabwa batatu, ku munsi ukurikiyeho ubahwa 16 bakwitaho.
Amashusho yamamaza aka gace n’iyi hoteli yashyizwe hanze, yagaragayemo umugabo wanywaga inzoga nyinshi ari nako yishimisha ku bakobwa barenze umwe nkuko The Mirror yabitangaje.
Indi video zashyizwe kuri internet igaragaza umugabo wari uhagaze aje kwihera ijisho, maze asanganizwa abakobwa bambaye imyambaro y’imbere nk’abiteguye akazi mu buriri.
Mu magambo iyi hoteli yanditse kuri internet agira ati “abakiriya batugana ubu noneho bashobora kubaho ubuzima bahoze barota igihe kinini, kuko twateguye ahantu heza huje byose abagabo bifuza. Twashatse ko umugabo wese utugana atazigera yifuza ibindi byishimo ukundi. Aha ni ku mpera z’ibyishimo bya buri mugabo wese utugana kuko duhamya ko nta handi wajya ngo uhasange ibitaba muri iyi hoteli.”
Iyi hoteli ibifashwamo na sosiyete y’indaya ziyise Good Girls Company, ziyemeje gushimisha abajya kuyiruhukiramo. Ubu noneho zashyizeho n’amarushanwa, aho 60 zizahatanira gufata neza abakiliya.
Mu butumwa bashyize ku mbuga nkoranyambaga bagize riti “ ubu noneho tuzaba turi itsinda ry’abakobwa b’indobanure bagera kuri 60 bazaba bari kwita ku bakiriya 30, bivuze ko umugabo umwe azaba afite abakobwa babiri bari kumwitaho.”
N’ubwo gukora umwuga w’uburaya muri Colombia nta tegeko ribihana, ariko gukoreshwa uburaya n’undi muntu cyangwa kubukoresha umwana utarageza imyaka 18 birahanirwa.


text:
Amapantaro meza yo kujyana ku kazi
Ipantaro za cotton n’izizwi nkamatisi usanga iyo umuntu azambaye agiye ku kazi aba asa neza cyane cyane iyo ashyizeho agashati bijyanye.
Muri ibi bihe by’imbeho rero aho kwambara ijipo n’ikanzu usanga bituma ukonja kurushaho iyo imvura yaguye, ushobora kujya wambara amapantaro kandi nabwo ugasa neza warimbye mu ipantaro ya cotton cyagwa se itisi isanzwe .
Ku bajyaga bagura cotton hashira igihe bakobona ziri kuvamo irangi, mu iduka rya City Walk ho bafite amapantaro y’ubwoko bwiza budapfa gucuya.
Uramutse ukenye amapantaro meze nkaya ri ku mafoto ndetse n’andi meza menshi wifuza, waba uri muto, waba ubyibushye cyangwa se uri mu rugero ushobora kubonamo igukwiriye kandi ikubereye .
Dore ubwoko bwamapantalon mu mafoto atandukanye :
Ipantalo ya 1
Ipantalo ya 2
Ipantalo ya 3
Ipantalo ya 4
Ipantalo ya 5
Ipantalo ya 6
Ipantalo ya 7
Ipantalo ya 8
Ipantalo ya 9
Gracieuse uwadata


text:
Nyuma y’imyaka 21 u Rwanda rumaze rwibohoye,hari byinshi igihugu n’Abanyarwanda bishimira bagezeho,bakabishingiraho bagaragaza ko batifuza ko hari icyabangamira Perezida Kagame ngo akomeze abayobore,nyamara iyi ntambwe igaragara igihugu kigezeho abayobozi bamwe na bamwe ntibifuza kuyigaragaza.
Nyuma y’imyaka 21 u Rwanda rumaze rwibohoye,hari byinshi igihugu n’Abanyarwanda bishimira bagezeho,bakabishingiraho bagaragaza ko batifuza ko hari icyabangamira Perezida Kagame ngo akomeze abayobore,nyamara iyi ntambwe igaragara igihugu kigezeho abayobozi bamwe na bamwe ntibifuza kuyigaragaza.
By Umurashi | Views : 11277 | Kuya 08-19-2015 07:41
Mbere ya Jenoside yakorewe Abatutsi mu Rwanda ,igihugu cyarimo ivangura rishingiye ku moko n’uturere.
Iri vangura ryatumaga iterambere ry’igihugu ritihuta ndetse n’imyumvire y’Abanyarwanda ikaguma ku rwego rwo hasi.
Nyuma ya Jenoside yakorewe Abatutsi mu Rwanda mu mwaka w’1994 ubwo Ingabo za FPR Inkotanyi ziyobowe na Paul Kagame zabohoraga igihugu zigahagarika Jenoside,zigashyiraho Leta ihuriweho n’Abanyarwanda bose,igihugu cyateye intambwe ishimishije mu iterambere n’imyumvire y’abanyagihugu kubera umutekano ndetse bituma u Rwanda rumenyekana cyane ku rwego mpuzamahanga.
Ibi bikorwa bigaragaza intambwe igihugu n’Abanyarwanda bagezeho nibyo Abaturage bashingiraho bagaragaza ko batifuza ko hari icyabangamira Perezida Kagame ngo akomeze abayobore.
N’ubwo bimeze bitya ku ruhande rw’abaturage,bamwe mu bayobozi wakwibaza impamvu batifuza kugaragaza ibyo bagezeho kandi bihari.
Ubwo Abanyarwanda biteguraga kwizihiza ku nshuro ya 21 umunsi wo kwibohora,ikinyamakuru Umurashi cyifuje kugaragaza muri iyo myaka ibyagezweho mu gihugu hose hashingiwe ku ntara.
Abayobozi b’intara uko ari bane bose banze kugira icyo batangariza ikinyamakuru Umurashi.
Aha wakwibaza niba Abayobozi bamwe na bamwe badafite ubumenyi bwo gusobanura ibyo igihugu cyagezeho!batemera ko hari ibyagezweho!cyangwa se niba babikora bafite ibindi bagamije.
Inzobere mu bya Politiki zivuga ko ibyo igihugu cyagezeho bishimishije kandi bigaragarira buri wese,kuba hari abayobozi batabigaragaza kandi ngo banabisobanure neza ariyo ntandaro yo guha urubuga abaharabika igihugu cy’u Rwanda kuko batagira umwanya wo kuvuguruza ibiba byakozwe bigamije guharabika igihugu.
Inzobere kandi zikomeza zivuga ko abahamya ibyiza igihugu cyagezeho bakwiye kwigisha kandi bakemeza abatabyemera,bityo ntihagire uniganwa ijambo ngo abuzwe uburenganzira bwe,byitwe ko u Rwanda runiga amategeko.


text:
Oda Paccy, umuhanzi wakunze kunengwa mu minsi yashize ahanini bitewe n’imyambarire ye, benshi bahamyaga ko idakwiriye umunyarwandakazi, aravuga ko itorero ryatumye abasha kubona ububi bwabyo ndetse afata umwanzuro wo kwisubiraho.
Ubwo twaganiraga na we ngo asangize bagenzi be amasomo yakuye mu itorero, Oda Paccy yatubwiye ko hari byinshi yigiye mu itorero birimo guhindura imico nko kwambara neza nk’umunyarwandakazi akikwiza.
Paccy yagize ati “Hari byinshi iri torero ryanyigishije birimo n’indagagaciro z’umunyarwandakazi. Kuba mvuye mu itorero, hari byinshi byahindutse muri njye, hari uko niyumva, haba mu bubasha niyumvamo n’imbaraga bitandukanye cyane n’uko nari meze ntarajya mu itorero. Hari inshingano ngomba kuzuza kandi nasanze hari byinshi bigomba guhinduka mu buzima bwanjye no mu mico yanjye birimo n’imyambarire. Natojwe kumenya kwambara imyenda itagaragaza ubwambure, nkambara nikwije nk’umukobwa w’umunyarwandakazi kandi nzabikora nanabishishikarize abandi bari.”
Itorero ngo ntiryahinduye imico ya Paccy gusa kandi, kuko ngo ryamutoje no guhindura imikorere ashyiramo umwete, gahunda nyayo kandi byose akabikora yibanda ku muco nyarwanda.
Paccy aragira ati “Nahigiye byinshi cyane ntakubwira nonaha ngo mbirangize, ariko ibyo nakuyemo bizamfasha cyane mu mikorere yanjye kuko natojwe gukunda umurimo kandi nkawukora unoze kandi ku gihe. Kugira gahunda mu byo nkora kandi nirinda no guhubuka nkitonda kandi nkabanza gutekereza kubyo ngiye gukora,
Kuva ubu, icyerekezo cy’ibihangano byanjye kigiye guhinduka. Ngomba gutangira guhanga bishingiye ku muco, ngahanga ibihangano by’umwimerere w’umuco nyarwanda. Mu muziki wanjye abantu bazajya bumvamo bimwe mu bikoresho bya muzika bisanzwe bimenyerewe gucurangishwa mu muco wacu n’ibiriho ubu. Ni ugukora injyana z’ubu ariko zifite umwihariko ushingiye ku muco wacu.”
Asoza umuraperikazi Oda Paccy yagize ibyo asangiza abandi batagize amahirwe yo kujya mu itorero, ati “Ibyo nasangiza abandi ni byinshi ariko icya mbere ni ukugira indangagaciro z’umuco nyarwanda. Ndashishikariza buri wese kwiga amateka yaranze igihugu cyacu kugira ngo atazasibangana kandi buri wese agaharanira kugira umwimerere w’u Rwanda.”
Oda Paccy Uzamberumwana ni umuhanzi uzwi cyane mu njyana ya Hip Hop, ariko ugenda ayivanga n’izindi nka Afrobeat. Ubu akaba afite indirimbo yitwa Igitego yakoze mbere y’uko yerekeza i Nkumba mu itorero.
izubarirashe@gmail.com


text:
Abakozi ba Serena Hotel bakoze igiterane cyo gushima Imana nyuma y’imyaka 5 bahawe uburenganzira bwo kuhasengera
Kuri iki cyumweru tariki 29 Mutarama 2017 muri Serena Hotel habereye igiterane cyo gushima Imana cyateguwe n’abakozi b’iyi Hotel nyuma y’uko bahawe uburenganzira bwo gusenga n’aho gusengera. Iki giterane kitabiriwe n’abantu mu ngeri zitandukanye barimo n’abakozi ba Leta hamwe n’abapasiteri baturutse mu matorero atandukanye.
Uretse kandi abakozi ba Serena n’abandi bari baje kwifatanya nabo muri iki giterane cyo gushima Imana, hari amatsinda yo kuramya no guhimbaza Imana nka: Reflectors (Urumuri) rikaba ari itsinda rigizwe n’abasore gusa, Healing worship team, Rangurura choir ikorera umurimo w’Imana mu itorero rya ADEPR umudugudu wa Biryogo.
Hashize imyaka 5 aba bakozi bahawe uburenganzira n’aho gusengera nk’uko bishimangirwa n’umuyobozi wungirije w’abakozi ba Serena Hotel Madame Mukayiranga Solange wavuze ko intego y’iki giterane ari ugushima Imana nyuma y’imyaka 5 ibakinguriye imiryango yo guteranira kuri Serena nk’abakozi bahakora. Ati“Intego nyamukuru y’iki giterane ni ugushima Imana nyuma y’imyaka 5 dukinguriwe amarembo yo gusengera muri iyi Hotel ikomeye. Imana yadukinguriye amarembo kugira ngo twamamaze izina ryayo muri Serena Hotel. Hotel ziberamo ibikorwa bitandukanye kandi hazamo n’abantu batandukanye ariko burya habamo n’abantu bakijijwe.’’
Yakomeje avuga ko mbere y’uko bahabwa uburenganzira bwo gusengera muri hotel Serena umuntu yasengaga ku giti cye kuko umuntu w’Imana aho ari hose yasenga. Yavuze ko uwabonaga umwanya yihinaga mu nguni agasenga cyangwa ari muri serivisi agasenga ariko ubu bashima Imana ko basigaye bahurira hamwe bagasenga Imana. Ati ’’tukaba dushima n’ubuyobozi bwa Serena Hotel bwaduhaye uburenganzira bwo guhurira hamwe nk’abakozi ba Serena Hotel tugasenga ndetse bakaduha n’aho gusengera.”
Abakozi batandukanye ba Serena Hotel bakomeje gushima ubuyobozi bw’iyi Hotel kubw’icyumba cy’amasengesho babahaye na salle bahuriramo bagatumira n’ama korali n’abavugabutumwa bagafatanya kuvuga ubutumwa bwiza bwa Yesu Kristo.
Ngo n’ubwo baturuka mu matorero n’amadini atandukanye ntibibabuza guhurira hamwe bagasenga Imana ngo kuko uwo bakurikiye ari umwe ari we Yesu Kristo kandi ari na we ubahuza.
Madame Mukayiranga Solange kandi yaboneyeho umwanya wo gushishikariza abakozi bakijijwe bo mu ma hoteli n’ibigo bitandukanye guhindura abantu benshi bagakiranuka mu rwego rwo gushyira mu bikorwa inshingano bahawe hano ku isi guhindurira benshi ku Mwami Yesu.
Kuri we ngo asanga amahoteli n’ibigo bitandukanye ari ahantu heza ho kuvugira ubutumwa bwiza bwa Yesu Kristo, ngo cyane ko hari abantu benshi bakeneye ubutumwa bwiza.
Ev Singirankabo Boniface usanzwe ubarizwa mu itorero ry’Inkuru nziza wari umwigisha w’ijambo ry’Imana muri iki gitaramo, yifashishije amagambo aboneka mu gitabo cya Ruth 2:11-12 na 1Sam 1:24-25 mu ntego igira iti “Uri ku rutonde rw’abantu Imana yagirira neza" yabwiye abari aho ko nta muntu Imana itagirira neza kandi ko nta hantu Imana itagukura nta n’aho itakugeza.
Muri rusange iki giterane cyaranzwe n’amarangamutima no gufashwa mu buryo butandukanye kubera ibihe byiza by’Umwuka byakiranze.
Ubusanzwe ihuriro ry’abakozi bakijijwe ba Serena hotel bitwa “Echos of hope Serena staff Fellowship” ugenekereje mu Kinyarwanda ni Ihuriro ry’abakozi ba Serena bafite ibyiringiro biraangiira cyangwa se bitihishira.
Jyamubandi Deo agakiza.org


text:
Manirarora Emmanuel atangaza ko badahinga imirima yabo kubera ko itageramo amazi ahubwo bategereza ko imvura igwa kugirango babone uko bagihinga.
Iyo ari mu gihe cy’impeshyi usanga badashobora guhinga icyo gishanga kubera ko nta mazi aba akirimo.
Yagize ati “Twifuza ko badushyiriramo urugomero kugirango umuceri duhinga tubashe kubonamo umusaruro uhagije”.
Uwimana Claudine we avuga ko uretse nizo hegitari 25 zidahingwa, usanga nahahingwa byitwa ko babona amazi, bakoresha uburyo bwo kuyayobora muri uwo muceri ariko bikaba ikibazo gikomeye kuko bisaba gusaranganya duke turi muri icyo gishanga.
Ati “Dore imyaka yanjye uko umbona gutya naraye ntaryamye ndaririye abayateze ngo mbasabeho ayo nshyira mu murima wanjye”
Iki kibazo ariko ubuyobozi bw’akarere ka Rwamagana buvuga ko mu kwezi kwa 2 ku mwaka wa 2018 kizaba cyakemutse kuko abaterankunga bazabubakira urugomero ruzajya rujyana amazi muri iki gishanga.
Muri hegitari 90 zigize igishanga cya Cyaruhogo gihingwamo umuceri hegitare 65 na are 35 nizo zahinzwe gusa izindi zisigara zidahinzwe kubera ikibazo cyo kutagira urugomero rw’amazi.
Ibi kandi bibateza igihombo ku buryo n’umusaruro uba muke kuko umuceri utera neza bitewe n’amazi adahagije.
Umuyobozi w’akarere ka Rwamagana Mbonyumuvunyi Rajdab avuga ko babonye umushinga w’abayapani uzabatera inkunga ukubaka urugomero ruzajya rugeza amazi muri iki gishanga.
Ati “Uyu mushinga w’abaterankunga b’abayapani uzatwara miriyoni 20 z’amadorari y’Amerika twizera ko iki gishanga kizaba gifite amazi ahagije.”
Igishanga cy’umuceri cya Cyaruhogo cyatangiye guhingwa mu mwaka wa 1973 icyo gihe cyari gifite amazi ahagije ariko kubera imiterere y’intara y’iburasirazuba ikunze kwibasirwa n’izuba amazi yagiye akama.